title: Karjalan rintama (Suomen sisällissota)

text: Kannaksen itäosassa Venäjän rajan tuntumassa sijainnut Rautu oli punaisille tärkeä, koska sen kautta kulki osittain vielä keskeneräinen Pietari–Hiitola-rata. Rautatie kiinnosti myös venäläisiä bolševikkejä, koska he pelkäsivät valkoisten ja heidän kanssaan yhteistyössä olleiden saksalaisten yrittävän sitä pitkin hyökkäystä Pietariin. Valkoisten puolella taisteli aluksi ainoastaan vajaat 400 paikallista suojeluskuntalaisia, kunnes maaliskuun puolivälissä Rautuun saapui Georg Elfvengrenin johtama Karjalan armeijakunnan 1. rykmentti. Maaliskuun lopussa he saivat avukseen vielä Lennart Oeschin johtaman 8. jääkäripataljoonan, jonka jälkeen valkoisten vahvuus olin noin 2 000 miestä. Punaisten ylipäällikkönä oli aluksi Johan A. Palmu, jota seurasivat Heikki Kaljunen, Oskar Rantala ja Arvid Leinonen. Rintaman todellinen komentaja oli kuitenkin koko ajan bolševikkivallankumouksellinen M. V. Prigorovski ja lisäksi taistelusuunnitelmia laati Pietarin sotilaspiirin päällikkö K. S. Jeremejev. Taistelujen alussa punaisten vahvuus oli noin tuhat miestä, mutta maaliskuun aikana heidän määränsä kasvoi niin, että ratkaisutaistelujen käynnistyessä Raudussa oli noin 1 200 venäläistä ja 700 suomalaista. Punakaartilaiset olivat lähinnä muualta Suomesta tulleista rautatietyöläisistä sekä Pietarin suomalaisen punakaartin osastoja.


title: Karjalan rintama (Suomen sisällissota)

text: Punaiset hyökkäsivät Rautuun 21. helmikuuta ja saivat sen haltuunsa kaksi päivää myöhemmin. Tämän jälkeen punaiset vetivät suurimman osan joukoistaan rautatieasemalle, jonka ympärille puolestaan muodostui valkoisten Pietarin suuntaan avoimena ollut saartorengas. 27. helmikuuta punaiset yrittivät vielä miehittää Raudun kirkonkylää ja Leinikylää ja hyökkäsivät valkoisten selustaan Valkjärvellä vielä maaliskuun alussa, mutta iskujen epäonnistuttua tilanne muuttui asemasodaksi seuraavan kolmen viikon ajaksi. Valkoiset aloittivat oman suurhyökkäyksensä punaisten asemia vastaan 25. maaliskuuta, mutta joutuivat lähes kahden vuorokauden taistelun jälkeen vetäytymään Raudun asemalta. Uusi hyökkäys tehtiin 30.–31. maaliskuuta, mutta vasta 4. huhtikuuta aloitettu kolmas yritys tuotti tulosta ja valkoiset saivat vallattua Raudun aseman seuraavana aamuna. Osa asemalle linnoittautuneista punaisista yritti murtautua ulos saartorenkaasta, mutta he joutuivat valkoisten konekiväärien ristituleen niin sanotussa ”Kuolemanlaaksossa”, jossa noin 400 punaista ja venäläistä sai surmansa. Yhteensä Raudun taistelujen aikana kaatui tai teloitettiin 860–1 200 punaisten puolella taistelutta. Valkoisten tappiot olivat 270–400 kaatunutta.


title: Karjalan rintama (Suomen sisällissota)

text: Pari päivää ennen Helsingin valtausta punaisten sodanjohto ja siviilihallinto pakenivat Viipuriin, jonne perustettiin uusi päämaja 9. huhtikuuta. Valkoisten tarkoituksena oli lopettaa sota valtaamalla kaupunki ja sieltä Pietariin kulkenut junarata, jonka vuoksi huhtikuun puolivälissä alettiin osa Savon ja Hämeen rintamalla taistelleista joukkoja keskittämään Karjalaan. Siirtoja johti ratsumestari Torsten Aminoff. Karjalaan siirrettiin suurin osa everstiluutnatti Oskar Wilkmanin johtamasta Pohjois-Hämeen rykmentistä sekä aiemmin Mäntyharjulla toiminut Pohjois-Savon rykmentti, jonka päällikkö oli jääkärimajuri Juho Heiskanen.


title: Karjalan rintama (Suomen sisällissota)

text: Päävastuun Viipurin valtauksesta kantoivat kuitenkin eri puolilta valkoisten hallitsemaa Suomea tuodut jääkärien johtamat asevelvollisuusjoukot. Niitä siirrettiin Karjalaan kuuden jalkaväkirykmentin, yhden ratsuväkirykmentin sekä kolmen tykistöpatteriston verran. Lisäksi näiden kokemattomien joukkojen tukena oli kolme Karjalan rintaman ja kolme muualta tuotua suojeluskuntarykmenttiä. Operaation komentajaksi nimitettiin Savon ryhmän päällikkö Ernst Löfström, jonka esikuntapäälliköksi tuli ruotsalainen vapaaherra ja everstiluutnantti Axel Rappe. Jääkärit protestoivat voimakkaasti joutumistaan ”ryssänupseerina” pidetyn Löfströmin alaisuuteen, minkä vuoksi Mannerheim ilmoitti heille johtavansa operaatiota Löfströmin takaa. Tämä puolestaan johti Mannerheimin ja Löfströmin väliseen arvovaltakiistaan. Viipurin valtaussunnitelman laati eversti Alexander Tunzelman von Adlerflug, joka ennen hyökkäystä nimitettiin vielä Savon joukkojen päälliköksi.


title: Karjalan rintama (Suomen sisällissota)

text: Viipuriin hyökänneet joukot jaettiin kolmeen osaan, joista Lappeenrannan suunnasta hyökännyttä ryhmää johti Aarne Sihvo, Heinjoelta edennyttä ratsujääkärirykmentin ja neljän jääkärirykmentin osastoa Karl Wilkman sekä Raudusta liikkeelle lähtenyttä asevelvollisjoukkoa saksalainen eversti Eduard Ausfeld. Ausfeldin ryhmän tehtävänä oli aluksi edetä rajaa pitkin Suomenlahdelle ja samalla katkaista Pietarin rata. Yhteensä Viipuria vallanneissa valkoisten joukoissa oli noin 25 000 miestä. Varsinaisen pääiskun suorittivat Wilkmanin joukot.


title: Karjalan rintama (Suomen sisällissota)

text: Hyökkäys Viipuriin alkoi 19. huhtikuuta, jolloin eversti Ausfeldin joukot lähtivät liikkeelle ja saapuivat kaksi päivää myöhemmin Kivennavalle. Pietarin rata katkaistiin 23. huhtikuuta Raivolassa ja seuraavaan aamuun mennessä myös Terijoki ja Kuokkala olivat vallatut. Terijoen valtauksen suoritti Georg Elfvengrenin johtama ratsuväkiosasto ja vielä samana päivänä inkeriläisen luutnantti Emil Pekkasen johtama Karjalan 1. rykmentin 2. pataljoona valtasi Uudenkirkon. Tuolloin Terijoen punakaartin komentajana toiminut Heikki Kaljunen onnistui kuitenkin pakenemaan joukkojensa kanssa Venäjän puolelle, murtautumalla valkoisten linjojen läpi panssarijunalla.


title: Karjalan rintama (Suomen sisällissota)

text: Wilkmanin johtama ryhmä suuntasi kohti Viipuria Heinjoelta illalla 23. huhtikuuta. Saksalaisen eversti Ulrich von Colerin johtamat etujoukot etenivät seuraavana päivänä Talin asemalle. Jääkärimajuri Erik Jernströmin johtama ryhmä puolestaan valtasi samalla Säiniön ja Kämärän rautatieasemat. Aiempaa taistelukokemusta vailla olleet joukot kärsivät suuria tappioita, eivätkä myöskään pystyneet alkuperäisen suunnitelman mukaisesti valtaamaan Viipuria etenemällä suoraan kaupunkiin. Viipurissa maanalaisena toiminut suojeluskunta yritti 23.–24. päivän välisenä yönä ottaa kaupunkia haltuunsa, mutta sai vallattua ainoastaan Patterinmäellä sijainneen tykistölinnoituksen. Lääninvankilan sekä kaupungin hallintorakennusten valtaaminen sen sijaan epäonnistui ja ruotsalaisen kapteeni Axel Malmin johtama suojeuskunta joutui lopulta antautumaan punaisille seuraavana aamuna.


title: Karjalan rintama (Suomen sisällissota)

text: Seuraavien parin päivän aikana valkoiset saartoivat Viipurin, mutta jääkärien johtama valtausyritys kuitenkin epäonnistui 25.–26. huhtikuuta, aiheuttaen hyökkääjille jälleen kerran suuria tappioita. 27. huhtikuuta kaupungin puolustus alkoi vihdoin murtumaan. Osa punakaartilaista onnistui pakenemaan Viipurista laivoilla, mukanaan myös kansanvaltuuskunnan jäseniä sekä muuta punaisten hallinnon edustajia. Myös kaupunkiin edelleen jääneet punakaartilaiset yrittivät murtautua ulos saartorenkaasta. Valkoiset puolestaan alkoivat asevelvollisuusjoukkojen suurten tappioiden vuoksi kokoamaan kaupunkiin etenemistä varten rintamakokemusta omaavia suojeluskuntalaisia, jotka vihodin valtasivat Viipurin 28.–29. huhtikuuta. Kaupunkia puolustaneet punaiset puolestaan yrittivät paeta länteen kohti Haminaa, mutta lopulta noin 5 000–6 000 punaista antautui Naulasaaren ja Tienhaaran välillä.


title: Piiskauspetäjä

text: Piiskauspetäjä (käytetty myös nimiä Piiskausmänty ja Piiskuupetäjä) oli ruumiillisen rangaistuksen täytäntöönpanossa käytetty suuri mänty jonka runkoon käräjillä piiskattavaksi tuomittu, yläruumiistaan paljaaksi riisuttu henkilö sidottiin käsistään ja jaloistaan piiskauksen ajaksi. Piiskaajana toimi pitäjän piiskuri eli profossi. Piiskausrangaistus oli lakisääteisenä voimassa Suomessa keskiajalta aina vuoteen 1891 saakka kunnes vuoden 1889 rikoslaki poisti sen käytöstä. Vuoden 1734 laki mahdollisti myös sakkorangaistuksen muuttamisen raipparangaistukseksi mikäli tuomittu oli varaton.


title: Piiskauspetäjä

text: Piiskauspetäjiä on säilynyt rauhoitettuna eri puolilla Suomea.


title: Ulf Mikael Smeds

text: Ulf Mikael Smeds (s. 24. syyskuuta 1973) on Maksuturva-yhtiöiden (Maksuturva Group Oy ja Maksuturva ICT Services Oy) perustaja sekä toimitusjohtaja ja hallituksen jäsen.


title: Ulf Mikael Smeds

text: Koulutukseltaan Smeds on kauppatieteiden maisteri (1999). Vuonna 2006 hän aloitti jatko-opinnot ja ryhtyi työstämään väitöskirjaa Aalto-yliopistossa (Helsingin Kauppakorkeakoulu) kuluttajien suhtautumisesta verkkomaksamisen turvallisuuteen. Väitöskirja jäi kesken Maksuturva-yhtiöiden perustamisen takia. Ennen Maksuturva-yhtiöiden perustamista Smeds työskenteli OP (finanssiryhmä) palveluksessa vuosina 1999–2008 erikoisalueena ottolainaus ja maksuliike. Maksuturva Group Oy (entiseltä nimeltään Suomen Maksuturva Oy) toimii Finanssivalvonnan alaisena rekisteröitynä maksulaitoksena ja sille on myönnetty kansainvälisten korttiyhtiöiden PCI DSS -turvallisuussertifikaatti.


title: Ulf Mikael Smeds

text: Smeds toimi vuosina 2011–2014 Suomen Elektronisen Kaupankäynnin yhdistyksen (ECF:n) hallituksen jäsenenä ja myöhemmin puheenjohtajana. Vuonna 1996 toimintansa aloittanut ECF sulautui vuonna 2014 Verkkoteollisuus ry:hyn.


title: Ulf Mikael Smeds

text: Smeds on naimisissa ja hänellä on kolme lasta.


title: Jongmyo

text: Jongmyo (, hanja 宗廟) on kungfutselainen pyhäkkö Korean Soulissa. Se on rakennettu Joseon-dynastian (1392–1897) kuninkaiden ja kuningattarien muistoseremonioita varten. Nykymuotoinen pyhäkkö on ollut olemassa 1500-luvulta alkaen, ja siellä suoritettavien seremonioiden perinteet ulottuvat 1200-luvulle asti. Pyhäkkö on Unescon maailmanperintökohde vuodesta 1995.


title: Jongmyo

text: Pyhäkkö rakennettiin samaan aikaan kuin Gyeongbokin palatsi dynastian aikaisempien hallitsijoiden muistolaattojen säilyttämistä varten. Kungfutselaisen perinteen mukaan kuninkaallinen perhe vietti siellä seremonioita esi-isiensä kunnioittamiseksi viisi kertaa vuodessa. Nykyisinkin Joseon-dynastian jälkeläiset kokoontuvat vuosittain seremonioihin, ja pukeutuvat niissä aikakauden perinteisiin asuihin.


title: Nintendo Classic Mini

text: Nintendo Classic Mini (Pohjois-Amerikassa NES Classic Edition, myös Nintendo Classic Mini: Nintendo Entertainment System, Japanissa Nintendo Classic Mini: Family Computer) on Nintendon vuonna 2016 julkaisema uusi versio Nintendo Entertainment Systemistä (NESistä). Uusi version paljon pienempi kuin alkuperäinen konsoli, ja sen pelit ovat valmiiksi siihen asennettuna. Lisäksi uudessa versiossa on HDMI-liitäntä televisioon. Konsolissa on kaksi ohjainporttia, eikä se tue alkuperäisen NES-konsolin ohjaimia, vaan sen mukana tulevaa ohjainta, jota voi käyttää myös Nintendon Wii ja Wii U konsoleissa. Ohjaimen johto on lyhyempi mitä alkuperäisessä ohjaimessa.


title: Nintendo Classic Mini

text: Nintendo Classic Minin valmistus lopetettiin huhtikuussa 2017. Nintendo toi konsolin uudelleen markkinoille kesäkuussa 2018.


title: Nintendo Classic Mini

text: Konsoliin on esiasennettuna seuraavat 30 peliä:


title: Keskusta (suunnittelualue)

text: Keskusta on Tampereen keskiseen suuralueeseen kuuluva suunnittelualue. Keskustan suunnittelualueeseen kuuluvat Finlaysonin, Tammerkosken, Nalkalan, Amuri A:n, Amuri B:n, Kaakinmaan, Pyynikinrinteen, Särkänniemen, Tampellan, Jussinkylän, Kyttälä A:n, Kyttälä B:n, Ratinan, Osmonmäen, Tammela A:n, Tammela B:n, Tullin, Kalevanharjun, Hatanpään ja Pyynikin tilastoalueet. Tilastoalueet vastaavat suurin piirtein kaupunginosia.


title: Messu (suunnittelualue)

text: Messu on Tampereen koilliseen suuralueeseen kuuluva suunnittelualue. Messun suunnittelualueeseen kuuluvat Uudenkylän, Ruotulan, Huikkaan, Takahuhdin, Hakametsän, Ristinarkun, Aakkulan, Messukylän ja Pappilan tilastoalueet. Tilastoalueet vastaavat suurin piirtein kaupunginosia.


title: William Dean Howellsin mitali

text: William Dean Howellsin mitali on kirjallisuuspalkinto, jonka myöntää Yhdysvaltain taide- ja kirjallisuusakatemia. Palkinto on perustettu 1925 ja se on nimetty William Dean Howellsin mukaan. Se myönnetään viiden vuoden välein, yleensä edellisten vuosien aikana ilmestyneelle merkittävälle yhdysvaltalaiselle romaanille, joskin muutaman kerran se on myönnetty kirjailijalle koko hänen tuotannostaan. Palkittavan valitse Akatemian jäsenistä muodostettu komitea ehdokkaista, jotka joku Akatemian jäsen on valinnut.


title: Terä

text: Terä voi viitata seuraaviin:


title: Porrasjärvi (Nokia)

text: Porrasjärvi on Pirkanmaalla Nokialla sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Porrasjärvi on osa Laajanojan valuma-aluetta.


title: Porrasjärvi (Nokia)

text: Järvi on itä-länsi-suunnassa 550 metriä pitkä ja 150 metriä leveä. Järven itäpäässä on pohjoiseen työntyvä 300 metriä pitkä lahti, jonka keskikohdassa sijaitsee 10 metriä leveä salmi. Järven pinta-ala on 9,0 hehtaaria. Siihen laskee neljä lyhyttä suo-ojaa ja pohjoiseen työntyvän lahden päässä siihen on yhteydessä Pieni Porrasjärvi 10 metriä kapeaa salmea myöten. Vaikka järvet ovat samalla tasolla, pidetään niitä erillisinä järvinä. Myös pitkän lahden keskivaiheilla on salmi, johon on rakennettu kävelysilta. Järvessä on kaksi pientä luotoa ja länsirannan tuntumassa sijaitsee pieni lampi. Heinijärven oma laskuoja kulkee 650 metriä suon läpi ja laskee itäiseen Heinijärveen. Veden laskennallinen viipymä järvessä on 117 vuorokautta ja järven rantaviivan pituus on 2,3 kilometriä. Pohjoisranta on kallioista mäkeä, mutta muualla ranta on matalaa. Rantaviivaan asti ulottuu paikoin soistunutta metsää. Järvi on autio, mutta sen etelärantaa seuraa luonnonsuojelualueella risteileviä polkuja.


title: Porrasjärvi (Nokia)

text: Järven vedenlaatua on tutkittu vuosina 1978, 1982, 1990–1996, 1999–2015. Porrasjärvi kuuluu Alisenjärven reittiin, joka valittiin vuonna 1991 pääkohteeksi valtion happamoituneiden vesistöjen tutkimusprojektiin. Vuonna 1978 oli Porrasjärven vedenväri tumma, se oli vähäravinteinen järvi ja sen happamuustaso erittäin hapan, jonka puskurikyky happamoitumista vastaan oli heikko. Tämän jälkeen sekä Kalliojärveä kalkittiin vuosina 1998 ja 2003 että Ruokejärveä vuosina 2001, 2007 ja 2014. Kalkituksen seurauksena Porrasjärven happamuustaso kohosi lähemmäksi normaalia, mutta se jäi edelleen vielä hieman happamaksi. Myös veden puskurikyky happamoitumista vastaan koheni alkuksi tyydyttäväksi, mutta on palautunut sen jälkeen taas heikoksi tai välttäväksi. Veden ravinnepitoisuudet olivat ennen kalkitusta karujen järvien tasoa, mutta kalkituksen aikana ne ovat ajoittain kohonneet lievästi rehevien järvien tasolle. Pitoisuuksien kohoamista ovat edeltänyt joko pitkäkestoiset sateet tai järveen on joutuneet lumien sulamisvedet, jolloin vesinäytteiden arvot ovat kohonneet. Järven happitalous on valuma-alueen yläpuolisten järvien tavoin ollut tyydyttävä. Järveen muodostuu lämpötilakerrostumisesta johtuen alus- ja päällysvesikerrokset. Alusvesi muuttuu etenkin talvijaksolla vähähappiseksi ja voi muuttua jopa hapettomaksi. Järven tilanne on kokonaisuutena tyydyttävä, koska kesällä on tilanne valoisampi.


title: Porrasjärvi (Nokia)

text: Ylinenjärvi kuuluu Natura 2000 -verkostossa Nokian Kaakkurijärviin ja muodostavat siellä yhdessä itäisen Heinäjärven (osa), Porrasjärven, Pienen Porrasjärven, Juottojärven ja Kalliojärven kanssa yhteisen enklaavin. Siihen kuuluvat myös osa Pitkäjärven ympäristöstä ja kaikki Ruokejärven ympäristöt.


title: Porrasjärvi (Nokia)

text: Kalmbergin kartastossa vuodelta 1855–1856 järven rantaviiva seuraa nykyistä rajaa muuten hyvin, mutta järven pohjoisosaan sisältyy myös Juottojärven muotoinen lahti. Jos kyseessä ei ole ollut kartoittajan virhe, saattoi se olla mahdollista nykyisten järvien 40 senttimetrin korkeuseron vuoksi. Kartan tekemisen jälkeen järven vedenpintaa olisi vain laskettu sen verran, jotta rannoille olisi muodostunut heinäniittyjä. Tässä mielessä Ylinenjärven järvenlasku oli paljon tuottoisampi. Kartoittaja on toisaalta kirjoittanut järven kohdalle toisenkin nimen ”Juotto-järvi”, joten päinvastainen tulkinta on perusteltavissa.


title: Porrasjärvi (Nokia)

text: Vuoden 1964 peruskartassa Porrasjärveksi on merkitty nykyiset Porrasjärvi ja Pieni Porrasjärvi. Vuoden 1975 kartassa ne olivat jo eri nimiset.


title: Terä (suunnittelualue)

text: Terä on Tampereen pohjoiseen suuralueeseen kuuluva suunnittelualue. Terän suunnittelualueeseen kuuluvat Polson, Terälahden ja Velaatan tilastoalueet. Tilastoalueet vastaavat suurin piirtein kaupunginosia.


title: Aito (suunnittelualue)

text: Aito on Tampereen pohjoiseen suuralueeseen kuuluva suunnittelualue. Aidon suunnittelualueeseen kuuluvat Nurmen, Sorilan ja Aitoniemen tilastoalueet. Tilastoalueet vastaavat suurin piirtein kaupunginosia.


title: Kämmen (suunnittelualue)

text: Kämmen on Tampereen pohjoiseen suuralueeseen kuuluva suunnittelualue. Kämmenen suunnittelualueeseen kuuluvat Kämmenniemen ja Viitapohjan tilastoalueet. Tilastoalueet vastaavat suurin piirtein kaupunginosia.


title: Härmä (suunnittelualue)

text: Härmä on Tampereen eteläiseen suuralueeseen kuuluva suunnittelualue. Härmän suunnittelualueeseen kuuluvat Härmälän, Sarankulman ja Rantaperkiön tilastoalueet. Tilastoalueet vastaavat suurin piirtein kaupunginosia.


Luettelo Joensuun julkisista taideteoksista ja muistomerkeistä sisältää Joensuussa olevat olevat pysyvät patsaat, muistomerkit ja muistolaatat. Joensuuhun on liitetty Pielisensuun, Kiihtelysvaaran, Tuupovaaran, Pyhäselän ja Enon kunnat.


title: Koivisto (suunnittelualue)

text: Koivisto on Tampereen eteläiseen suuralueeseen kuuluva suunnittelualue. Koiviston suunnittelualueeseen kuuluvat Rautaharkon, Taatalan, Koivistonkylän, Veisun, Korkinmäen ja Nirvan tilastoalueet. Tilastoalueet vastaavat suurin piirtein kaupunginosia.


title: PH-mittari

text: pH-mittari, eli myös potentiometri, on sähköinen mittalaite, joka mittaa happamuuden eli vetyionien aktivisuuden liuoksessa. Sitä käytetään prosessiteollisuudessa, lääketieteessä, vedenkäsittelyssä ja ympäristön tarkkailussa muiden perinteisten kemiallisten mittausmenetelmien rinnalla. Mittarit perustuvat ioniliuoksen tuottamaan sähköpotentiaaliseen lähdejänniteeseen, joka voidaan mitata herkällä potentiometrillä. Mittaustulos ilmoitetaan aina pH-arvona.


title: PH-mittari

text: pH-mittarissa on yleensä yksi tai kaksi anturia. Kummassakin tapauksessa mittari tarvitsee kaksi elektrodia, joita kutsutaan referenssielektrodiksi ja mittauselektrodiksi. Mittauselektodi on yleensä lasia ja referenssielektrodi on valmistettu yleensä hopea–hopeakloridi-elementistä tai elohopea–elohopeakloridi-elementistä. Kumpikin elektrodi voivat muodostaa oman anturin, mutta ne yhdistämällä saadan yksi anturi. Alla on selostettu hopealla toimiva laite.


title: PH-mittari

text: Mittauselektrodi on lasielektrodi, jonka lasikuori on saatu vetyioniselektiiviseksi lisäämällä lasimassaan alkalimetallioksideja ja maa-alkalimetallioksideja. Lasin perusmasta on noin 70% on piidioksidia (SiO). Lasin maa-alkalimetallioksidit, kuten esimerkiksi berylliumoksidi (BeO), magnesiumoksidi (MgO) ja kalsiumoksidi (CaO), on lisätty lasiin, jotta siihen saataisiin moniarvoisia ioneja ja jotka samalla muokkaisivat laskin kiderakennetta. Lasin alkalimetallioksidit, joita ovat esimerkiksi litiumoksidi (LiO), natriumoksidi (NaO) ja kaliumoksidi (KO), vapauttavat ulkoiseen liuokseen litiumin, natriumin ja kaliumin ioneita, jotka kantavat mukanaan sähköistä varausta. Lasielektrodin seinämä on noin yhden millimetrin paksuinen ja sen sisällä on täyteaineena esimerkiksi suolahappoa (HCl). Suolahappo toimii elektrolyyttinesteenä ja jonka konsentraatio, ja samalla sen pH-arvo, on ennalta tarkoin valittu.


title: PH-mittari

text: Kun lasielektrodin upottaa tutkittavaan liuokseen, muodostuu sen pinnalle vain 100 nanometriä (nm) paksu geelimäinen hydratoitu kalvo. Litium-, natrium- ja kaliun-ionit siirtyvät lasista hydratoituun kalvoon, missä ne vaihtuvat happaman liuoksen vetyioneihin. Alkalimetalli-ionien vaihtuminen vetyioneihin synnyttää tutkittavan liuoksen ja hydratoituneen kalvon välille potentiaalieron, joka on suoraan verrannollinen vetyionien aktiivisuuteen, joka on laimeissa liukoksissa verrannollinen myös oksoniumionien (HO) konsentraatioon. Potentiaaliero on 59,2 millivolttia (mV) jokaista pH-arvon yksikköä kohti (lämpötilassa 25 °C).


title: PH-mittari

text: Potentiaaliero, eli jännite, siirretään potentiometriin täyteaineessa eli suolahappoliuoksessa olevalla hopealangalla, joka on päällystetty hopeakloridilla. Lanka ja päällyste muodostavat yhdessä puolikennon. Edellä kerrottu voidaan rakentaa myös elohopean ja elohopea(I)kloridin yhdistelmällä. Pelkän lasielektrodin käyttö ei aina mahdollista riittävän tarkkaa mittatulosta, koska sen resistanssi on erittäin suuri (50–500 MΩ). Sen lisäksi tarvitaan matalaresistanssinen referenssielektrodi mittauksen tueksi.


title: PH-mittari

text: Referenssielektrodi on muodostettu lasiputkesta, josta on matalaresistanssinen ionivirtayhteys tutkittavaan liuokseen. Ioneja läpäisevä yhteys on oltava niin pieni, että vain ionit mahtuvat kulkemaan sen läpi, mutta nesteet itsessään eivät virtaa aukon läpi. Tämän vuoksi se valmistetaan tukkimalla lasiseinämään tehty iso reikä huokoisella aineella. Huokoinen aine on yleensä valmistettu keramiikasta tai asbestikuiduista, joiden läpi ionivirta voi kulkea sähkökentän vetämänä. Tällaista yhteyttä kutsutaan suolasillaksi. Referenssiputkessa täyteaine on erilainen kuin suolasillan takana olevassa näytteessä, jolloin syntyy kaksi, eri potentiaaliin joutuvaa, elektrodiparia. Toinen pari on hopeakloridilla päällystetyn hopealangan ja täyteaineen välinen potentiaali, ja toinen on täyteaineen ja tutkittavan nesteen välinen potentiaali. Näiden välinen lähdejännite (potentiaaliero) yhdistetään sitten lasielektrodin lähdejännitteeseen ja, jos referenssielektrodin potentiaaliero säilyy vakiona, se voidaan kalibroida pois.


title: PH-mittari

text:
Täyteaine on liuos (esimerkiksi kaliumkloridi (KCl)), joka on kyllästetty hopeakloridilla. Kun virta elektrodin ja elektrolyytin rajapinnan, hajoaa hopeakloridi
Syntyvä potentiaali riippuu kloridi-ionin aktiivisuudesta. Referenssielektrodin rakenne voidaan vaihtaa esimerkiksi kalomelielektrodiksi tai platinaelektrodiksi, jos näytteen kemiallinen rakenne sitä vaatii. Esimerkiksi biologiset näytteet pilaantuvat hopeasta ja kalomelielektrodilla ei voi mitata yli 70 °C lämpötilassa, joten elektrodivaihtoehtoja tulee olla käytettävissä useita erilaisia.


title: PH-mittari

text: Nykyaikaiseen tarkasti happamuuden mittavaan laitteistoon kuuluvat anturi tai anturit, lähetin ja asennusosat. Anturin tuottama potentiaalisignaali johdetaan lähettimeen, joka sisältää vahvistukseen tarkoitettua puolijohde-elektroniikkaa. Saadut arvot digitoidaan ja esitetään mittarin näytössä. Asennusosilla tarkoitetaan sitä koteloa ja välineistöä, jossa mittarin osat ja näytteen säilytysastiat sijaitsevat.


title: PH-mittari

text: Mittauksessa on vielä yleistä, että mittauselektrodin jännite ja referenssielektrodin jännitteet yhdistetään suuremmaksi jännitteeksi. Tätä on helpompi mitata tarkemmin. pH-arvo riippuu kuitenkin vain mittauselektrodin jännitteestä, joten referenssielektrodin jännite vähennetään mittausarvosta. Vähentäminen on mahdollista vain, jos sen todellinen arvo tunnetaan, joten laite tulee kalibroida vähintään kerran viikossa.


title: PH-mittari

text: Uusimmissa mittareissa on käytössä puolijohteista valmistettu ioniselektiivinen kanavatransistori, joka suorittaa potentiaalieron mittaamisen samalla kun se johdattaa ionit ohuiden kalvojen läpi.


title: PH-mittari

text: Saksalainen kemisti Fritz Haber ja puolalainen fyysikko Zygmunt Klemensiewicz rakensivat vuonna 1906 lasielektrodin, jonka tuottama sähköinen potentiaali riippui vetyionien aktiivisuudesta. Lasielektrodilla oli suuri sisäinen vastus, mikä vaikeutti happamuuden määrittämistä. Jotta tulokset olisivat olleet tarkkoja, tuli käyttää erittäin herkkää galvanometriä. Galvanometrit itsessään olivat vaikeita pitää kunnossa, joten ratkaisuksi amerikkalainen kemisti Arnold Beckman ehdotti suurivahvistuksellista vahvistinta. Nyt virran määrää voitiin mitata halvemmilla virtamittareilla. Ensimmäinen pH-mittari "Model G" valmistui vuonna 1934. Tämä prototyyppi osoittautui toimivaksi ja jo vuonna 1936 sitä alettiin markkinoida. Sitä myytiin moninkertaisesti alussa arvioituun määrään verrattuna ja vuonna 1955 myytiin 126 000:s laite. Model G-pH-mittari painoi puisessa kotelossaan 8 kilogrammaa. Tämän laitteen käyttäjä tuli osata välttää monia mittausvirheen lähteitä, jotta mittaukset olisivat onnistuneet hyvin. Erityisesti mittauselektrodi oli herkkä siitä, miten se astetettiin nesteeseen (asento ja mittaussyvyys). Sen vuoksi alettiin vuonna 1937 suunnitella uutta elektrodia. Muut samanaikaiset pH-mittarit olivat rakenteeltaan samanlaisia. Niissä oli ulkoinen mittaus- ja referenssielektrodi sekä suuritehoinen vahvistin ja ampeerimittari samassa laatikossa.


title: Steppenwolf (sarjakuvahahmo)

text: Steppenwolf on DC Comicsin sarjakuvissa esiintyvä superroisto.


title: Steppenwolf (sarjakuvahahmo)

text: Steppenwolf on yksi Uusista Jumalista, Heggran nuorempi veli sekä Uxasin (Darkseid) eno. Hän on osa Darkseidin eliittiä ja toimii Apokolipsin sotilaskomentajana. Hän myös ratsastaa leijupyörällä, joka on mahdollisesti samantasoista teknologiaa kuin Orionin.


title: Steppenwolf (sarjakuvahahmo)

text: Steppenwolf esiintyi Jack Kirbyn piirtämissä sarjakuvissa lähinnä takaumissa. Hänen ensiesiintymisensä oli lehden "New Gods" numerossa 7, siinä hän auttoi Darkseidia murhaamaan Highfatherin vaimon. Highfather kosti tämän tappamalla Steppenwolfin, mikä aloittaa sodan Apokolipsin ja Uuden Genesiksen välillä. Steppenwolf elvytettiin myöhemmin yhdellä Desaadin keskinnöistä.


title: Steppenwolf (sarjakuvahahmo)

text: Steppenwolf on yksi harvoista olennoista, jotka ovat selvinneet kohtaamisesta Tuomiopäivän kanssa. 2500 vuotta sitten Steppenwolf matkusti Darkseidin ja pienen ryhmän kera planeetalle nimeltä Bylan 5. Planeetalla oli arvokkaita materiaaleja, joita Apokolips tarvitsi asekehitykseen. Hyökkäys kuitenkin tuhosi nämä materiaalit. Lisäksi Darkseidin pakotettu avioliitto planeetan prinsessan kanssa päättyi, kun Tuomiopäivä hyökkäsi. Steppenwolfin neuvoista huolimatta Darkseid ei käytä Omegasäteitään, vaan kohtaa olennon paljain käsin. Nähtyään palneetan kokeman tuhon, Steppenwolf teleporttaa Darkseidin turvaan ja lupaa olla mainitsematta siitä. Tuomiopäivä itse pakenee sukkulalla, jolla Apokolipsin ryhmä oli tullut.


title: Hajaäänituomio

text: Hajaäänituomio ("engl Split decision, SD") on kontaktilajeissa oleva ottelun päättymistapa. Hajaäänituomio tapahtuu, kun kaksi arvostelutuomaria kolmesta näkee pistetuomioon päättyneen kamppailun voittajan olevan eri, kuin kolmas tuomari. Tässä voittamistavassa kaikki kolme tuomaria näkevät jommankumman ottelijan voittaneen ottelun. Hajaäänituomio eroaa "enemmistöpäätöksestä" (engl "majority decision, MD") siten, että enemmistötuomiossa kaksi tuomaria kolmesta näkee toisen ottelijan voittaneen ja kolmas näkee ottelun päättyneen tasatulokseen.


title: Castorocauda

text: Castorocauda lutrasimilis on sukupuuttoon kuollut, osittain vedessä elänyt esinisäkäs keskijurakaudelta. Sillä oli uimiseen ja kaivamiseen tarvittavia luurangon sopeutumia ja joitakin hampaiden piirteitä vedessä ruokailemiseen. Se on alkukantaisin nisäkkäiden sukulainen, jolla tiedetään olleen turkki. Sillä oli leveä, litistynyt ja osittain suomuinen häntä kuten nykyisillä majavilla.


title: Castorocauda

text: "Castorocauda" muistutti nokkaeläintä ja muita kenotsooisia istukkanisäkkäitä. Se osoittaa, että mammaliaformit olivat kehittäneet erilaisia ruokailu- ja liikkumissopeutumia, joiden perusteella ne erosivat suurimmasta osasta mesotsooisen maailmankauden pieniä maalla eläneitä hyönteisten syöjiä.


title: Allianssin nuorisovaihto

text: Allianssin nuorisovaihto tarjoaa vaihtoehtoja nuorille, jotka haluavat lähteä töihin ulkomaille. Päävaihtoehdot ovat au pair -toiminta, hotellityö, vapaahtoistyö ja kansainväliset vapaaehtoisleirit sekä ”work experience” eri aloilla. Allianssin nuorisovaihdon kautta voi lähteä noin 60 maahan eri puolille maailmaa ja oleskelun kesto vaihtelee parista viikosta noin vuoteen asti.


title: Allianssin nuorisovaihto

text: Allianssin nuorisovaihto edistää kulttuurienvälistä oppimista ja globaalia ymmärrystä järjestämällä monipuolisia mahdollisuuksia ulkomailla työskentelyyn. Osa ohjelmista on suunnattu 18–30-vuotiaille, mutta vapaaehtoisohjelmien alaikäraja on 16 vuotta, eikä niissä ole yleensä yläikarajaa. Nuorisovaihdon kautta lähtee siis vapaaehtoistyötä tekemään hyvin eri-ikäisiä ihmisiä. Allianssin nuorisovaihdon kautta lähtee vuosittain 400 osallistujaa saamaan kansainvälistä kokemusta ja kehittämään kielitaitoaan ja muita työelämävalmiuksiaan. Vuonna 1993 perustettu nuorisovaihto on osa Suomen Nuorisyhteistyö Allianssia.


title: Allianssin nuorisovaihto

text: Allianssin nuorisovaihto toimii koordinoivana tahona Erasmus+-tuetussa Eurooppalainen Vapaaehtoispalvelu (EVS) -ohjelmassa. Allianssin nuorisovaihdon Graduate Work Experience (GWE)-ohjelman kautta Humakista ja Noviasta vastavalmistuneet voivat lähteä työharjoitteluun toiseen Euoopan maahan.


title: Allianssin nuorisovaihto

text: Allianssin nuorisovaihto järjestää Suomessa kansainvälisiä vapaaehtoisleirejä ja välittää suomalaisia leireille ulkomaille. Kansainvälisellä vapaaehtoisleirillä ryhmä työskentelee esimerkiksi paikallisen kylän, järjestön, projektin tai muun yleishyödyllisen tahon hyväksi. Vapaaehtoiset tutustuvat toisiinsa ja leirikohteeseen tekemällä töitä yhdessä noin 30–40 tuntia viikossa.


title: Allianssin nuorisovaihto

text: Suomessa nuorisovaihto järjestää vuosittain kansainvälisiä vapaaehtoisleirejä yhteistyössä kunnallisten nuorisotoimien, paikallisten yhdistysten ja muiden yleishyödyllisten toimijoiden kanssa.


title: Allianssin nuorisovaihto

text: Work Experience -ohjelmien kautta pääsee työskentelemään ulkomaille. Nuorisovaihdon kautta on haettavissa paikkoja Yhdysvalloissa, Saksassa, Espanjassa ja Karibialla.


title: Allianssin nuorisovaihto

text: Toisen asteen ammatillisesta koulutuksesta vastavalmistuneet voivat hakea Erasmus+ -tuettuun Ready for Life -työharjoitteluun Eurooppaan.


title: Allianssin nuorisovaihto

text: Au pair työskentelee ja asuu perheessä ulkomailla. Hän hoitaa perheen lapsia ja tekee kevyitä kotitöitä. Vastineeksi työstään au pair saa isäntäperheeltään oman huoneen, ateriat ja kuukausittaisen taskurahan. Vapaapäiviä au pairilla on vähintään yksi viikossa.


title: Allianssin nuorisovaihto

text: Allianssin nuorisovaihdon kautta au pairiksi voi lähteä Yhdysvaltoihin, Kiinaan, Australiaan, Uuteen-Seelantiin ja eri Euroopan maihin.


title: Allianssin nuorisovaihto

text: Nuorisovaihdon kautta voi lähteä palkattuun hotellityöhön Isoon-Britanniaan 4–12 kuukaudeksi.


title: Allianssin nuorisovaihto

text: Allianssin nuorisovaihto tarjoaa japanin, englannin, espanjan, ranskan ja saksan kielikursseja. Japania voi lähteä opiskelemaan Japanin Sapporoon. Espanjaa voi lähteä opiskelemaan Argentiinaan, Costa Ricaan, Ecuadoriin, Meksikoon sekä Euroopassa Espanjan Santiago de Compostelaan. Ranskaa voi opiskella Ranskan Montpellier’ssa ja saksaa Saksassa tai Itävallassa. Englantia voi lähteä oppimaan Irlannin Galwayhin tai Pohjois-Irlannin Derryyn. Kurssit kestävät vähintään kaksi viikkoa.


title: 4-metyylipyridiini

text: 4-metyylipyridiini eli γ-pikoliini tai 4-pikoliini (CHN) on pyridiinin johdannaisiin kuuluva heterosyklinen aromaattinen yhdiste. Yhdistettä käytetään orgaanisen kemian synteeseissä valmistettaessa muun muassa lääkeaineita. 4-metyylipyridiini on 2- ja 3-metyylipyridiinien isomeeri.


title: 4-metyylipyridiini

text: 4-metyylipyridiini on huoneenlämpötilassa väritöntä nestettä ja sillä on epämiellyttävä pyridiininkaltainen haju. Epäpuhtauksien vuoksi yhdiste on usein väriltään ruskehtavaa. 4-metyylipyridiini liukenee erittäin hyvin veteen sekä etanoliin ja dietyylieetteriin ja hieman vähemmän etanoliin. Aine on heikko emäs. 4-metyylipyridiini voidaan hapettaa kaliumpermanganaatin avulla isonikotiinihapoksi. 4-metyylipyridiinin metyyliryhmän protonit ovat poikkeuksellisen happamia (pK 32,2), ja erittäin voimakkaat emäkset voivat deprotonoida ne. Muodostuva anioni reagoi muun muassa aldehydien kanssa additioreaktioilla.


title: 4-metyylipyridiini

text: 4-metyylipyridiini ärsyttää hengitysteitä, ihoa ja silmiä. Yhdisteelle altistumisesta voi seurata pääkipua, huonovointisuutta, vatsakipuja, oksentelua ja silmille tai iholle joutuessaan se voi syövyttää.


title: 4-metyylipyridiini

text: 4-metyylipyridiiniä esiintyy muiden metyylipyridiini-isomeerien tavoin kivihiilitervassa, josta sitä voidaan eristää tislaamalla. Sitä esiintyy myös hevosten virtsassa sekä luiden pyrolyysissä muodostuvassa öljyssä. Teollisesti yhdistettä valmistetaan pääasiassa asetaldehydin ja ammoniakin välisellä reaktiolla ja katalyyttinä käytetään alumiinioksidin, piidioksidin ja kadmiumkloridin seosta. Lisäksi reaktiossa muodostuu 2-metyylipyridiiniä.


title: 4-metyylipyridiini

text: 4-metyylipyridiiniä käytetään valmistettaessa muita yhdisteitä kuten isonikotiinihappoa ja sen johdannaisia, isoniatsidia, 4-vinyylipyridiiniä, nevirapiinia, väriaineita ja hartseja. Sitä voidaan myös käyttää hartsien liuottimena.


title: Körkarlen (vuoden 1958 elokuva)

text: Körkarlen on Arne Mattssonin ohjaama ja Rune Lindströmin käsikirjoittama ruotsalainen fantasia- ja kauhuelokuva vuodelta 1958. Se on uudelleenfilmatisointi vuoden 1921 samannimisestä elokuvasta.


title: Körkarlen (vuoden 1958 elokuva)

text: Elokuva edusti Ruotsia Berliinin elokuvajuhlilla 1959.


title: Rolf Jansson

text: Rolf Jansson nimitettiin VR Groupin toimitusjohtajaksi vuonna 2016 Mikael Aron jälkeen, joka erosi tehtävästä kesäkuussa 2016. Aiemmin Jansson on toiminut VR:n kehitysjohtajana vuodesta 2009 ja vuodesta 2011 VR Transpointin johtajana, jossa hän vastasi liiketoiminnan uudistamisesta.


title: Ophidia

text: Ophidia on suomumatelijoiden ryhmä, joka sisältää nykyiset käärmeet sekä kaikki matelijat jotka ovat lähempää sukua käärmeille kuin muille liskojen eläville ryhmille.


title: Ophidia

text: Kladogrammi Wilson "et al". (2010) tutkimuksen pohjalta, jossa monet ”alkukäärmeet” on sijoitettu aitoihin käärmeisiin (Serpentes):


title: Ophidia

text: Erilainen kladogrammi Caldwell "et al." (2015) mukaan:


title: Mindy Finn

text: Mindy Lisa Finn (s. 10. helmikuuta 1981 Houston, Texas) on yhdysvaltalainen digitaalisen strategian konsultti, joka oli sitoutumattoman Evan McMullinin varapresidenttiehdokas vuoden 2016 presidentinvaaleissa.


title: Mindy Finn

text: Finn opiskeli Bostonin sekä George Washingtonin yliopistoissa ja työskenteli jonkin aikaa toimittajana, ennen kuin hän lähti mukaan politiikkaan republikaanisessa puolueessa. Hän on työskennellyt digitaalisen kampanjoinnin parissa muun muassa George W. Bushin vuoden 2004 presidenttikampanjassa sekä Mitt Romneyn vuoden 2008 kampanjassa. Hän on myös ollut töissä muun muassa Twitterillä ja tehnyt konsultointitöitä Googlelle, sekä perustanut järjestön Empowered Women.


title: Mindy Finn

text: Poliittiselta suuntaukseltaan Finn on konservatiivinen republikaani. Hän muun muassa vastustaa aborttia.


title: Mindy Finn

text: Vuoden 2016 presidentinvaalien esivaalien aikaan Finn oli mukana johtamassa Donald Trumpia vastustavaa "Never Trump" -liikettä. 6. lokakuuta hänestä tuli Evan McMullinin varapresidenttiehdokas. He olivat vaaleissa sitoutumattomina ehdokkaina.


title: Mindy Finn

text: Finnillä on kaksi lasta. Uskonnoltaan hän on juutalainen.


title: Gregory Porter

text: Gregory Porter (s. marraskuu 1971 Los Angeles) on yhdysvaltalainen Grammy-palkittu jazzlaulaja. Hänet tunnetaan syvästä ja pehmeästä äänestään sekä päälaen, korvat ja kaulan peittävästä esiintymishatustaan, jonka hän sanoo piilottavan hänelle tehdyn ihokirurgian jälkiä. Porterin musiikkityyliä kuvataan jazzin, bluesin, gospelin ja soulin yhdistelmäksi.


title: Gregory Porter

text: Los Angelesissa syntynyt Porter varttui Kalifornian Bakersfieldissä yhtenä yksinhuoltajaäidin kahdeksasta lapsesta. Hän innostui jo varhain Nat King Colen musiikista, ja vuonna 2004 häneltä valmistui musikaali nimeltä "Nat King Cole And Me – A Musical Healing". Vuonna 1999 Porter oli mukana New Yorkissa esitetyssä musiikkirevyyssä "It Ain’t Nothin’ But The Blues".


title: Gregory Porter

text: Porterin esikoisalbumi "Water" (2010) sai Grammy-ehdokkuuden vuoden parhaiden jazzlaulualbumien sarjassa. Kakkosalbumin "Be Good" (2012) nimikappale oli myös Grammy-ehdokkaana. Kolmas albumi "Liquid Spirit" toi hänelle Grammy-palkinnon vuonna 2014.


title: Gregory Porter

text: Gregory Porter asuu New Yorkin Brooklynissä vaimonsa ja vuonna 2013 syntyneen poikansa kanssa.


title: Gregory Porter

text: Maaliskuussa 2015 Porter vieraili Suomessa UMO Jazz Orchestran solistina. Kulttuuritalolla pidetyn konsertin lisäksi Yleisradio teki vierailusta televisiotaltioinnin Yle Live -sarjaansa yhtiön M1-studiossa.


title: Kansan Sana (täsmennyssivu)

text: Kansan Sana -nimisiä lehtiä on ollut useita:


title: Dorian Boccolacci

text: Dorian Boccolacci (s. 9. syyskuuta 1998 Cannes) on ranskalainen moottoriurheilija.


title: Dorian Boccolacci

text: Boccolacci kuului vuodet 2012–2015 entisen Formula 1-tallin Lotuksen nuorten kuljettajien kehitysohjelmaan.


title: Dorian Boccolacci

text: Boccolacci aloitti Karting-uransa vuonna 2006. Vuonna 2013 hän voitti muun muassa CIK-FIA International Super Cup KZ2 ja WSK Euro Series -luokkien mestaruudet.


title: Dorian Boccolacci

text: Vuonna 2014 Boccolacci aloitti kilpauransa Ranskan Formula 4 -sarjassa saavuttaen kaksi voittoa, kaksi paalupaikkaa ja kahdeksan palkintosijaa sijoittuen sarjan loppupisteissä toiseksi. Vuonna 2015 Boccolacci kilpaili Euroopan Formula 3 -sarjassa keräten 27 pistettä sijoittuen sarjan 19:ksi. Vuonna 2016 Boccolacci siirtyi Eurocup Formula Renault -sarjaan josta hän saavutti kaksi voittoa, kaksi paalupaikkaa ja seitsemän palkintosijaa sijoittuen sarjan toiseksi. Samana vuonna hän ajoi Formula Renault NEC -sarjassa sijoittuen sarjan kolmanneksi.


title: Dorian Boccolacci

text: Vuonna 2017 Boccolacci kilpaili GP3-sarjassa Trident -tallissa.


title: Aviador

text: Aviador Kustannus on suomalainen kirjankustantamo, joka on perustettu vuonna 2012. Se sijaitsee Nurmijärvellä Rajamäen kylässä. Yrityksen kustannusjohtaja on Vesa Tompuri.


title: Aviador

text: Aviador kustantaa sekä suomalaista että ulkomaista kauno- ja tietokirjallisuutta. Kustantamon julkaisut painottuvat erityisesti musiikkiin, kulttuurihistoriaan, tiedehistoriaan ja tekniikan historiaan ja shakkiin sekä muihin erityisharrasteisiin. Kustantamo julkaisee myös suomalaista ja suomennettua runoutta. Aviadorin ensimmäinen julkaistu teos oli Noël Balenin kirjoittama jazz-kitaristi Django Reinhardtista kertova elämäkerta "Django, vallaton virtuoosi".


title: Smile (Laura Nyron albumi)

text: Smile on yhdysvaltalaisen laulaja-lauluntekijä Laura Nyron helmikuussa 1976 julkaistu albumi. Vuonna 2008 levy julkaistiin remasteroituna.


title: Smile (Laura Nyron albumi)

text: Kaikki kappaleet Laura Nyro, ellei toisin mainita.


title: Paulo Lins

text: Paulo Lins (s. 1958 Rio de Janeiro, Brasilia) on brasilialainen kirjailija.


title: Paulo Lins

text: Rio de Janeirossa syntynyt Lins muutti seitsemänvuotiaana Cidade de Deus ('jumalan kaupunki') -favelaan.


title: Paulo Lins

text: Linsin romaanista "Jumalan kaupunki" (1997) on tehty maineeseen noussut elokuva "Jumalan kaupunki" (2002), jonka ohjasivat Fernando Meirelles ja Kátia Lund.


title: Löytöjoen terva- ja tärpättitehdas

text: Löytöjoen terva- ja tärpättitehdas eli Hallan Ukon tervauuni oli Hyrynsalmella vuosina 1924–1939 toiminut tervaa ja tärpättiä valmistanut tehdaslaitos. Tehtaan rakensi hyrynsalmelainen maanviljelijä ja valtiopäivämies J. A. Heikkinen eli Hallan Ukko. Tehdas sijaitsi Hallan tilan läheisyydessä Löytöjoen varressa.


title: Löytöjoen terva- ja tärpättitehdas

text: Tehtaassa oli kolme metriä korkea retorttiuuni, höyrykoneen käyttämä jäähdytyslaitteisto ja puuhapon tislauskattila. Tehdas valmisti 1930-luvulla tärpätin ja tervan ohella puuhappoa, pikiöljyä ja saapasrasvaa. Tuotannossa syntynyt puuhiili käytettiin pääosin retortin lämmittämiseen. Jäljellejäänyt hiili ja koksi kertyi tehtaan ympäristöön jätekasoiksi. Jatkosodan aikana Hyrynsalmen–Kuusamon kenttärataa rakentaneet saksalaiset purkivat osittain toimintansa lopettaneen tehtaan tervauunin ja vievät alueelta käyttökelpoisen metallin.


title: Löytöjoen terva- ja tärpättitehdas

text: Tehtaasta on säilynyt tuotannossa käytettyjen laitteiden sekä rakennusten raunioita ja lisäksi toiminnan aikana syntyneitä maakuoppia ja hiilikasoja. Tehdasalue restauroitiin vuosina 2000–2001 raivaamalla paikalta kasvillisuutta, vahvistamalla sortuneita kivilatomuksia ja rakentamalla puiset suojakatokset raunioiden päälle. Vierailijoita varten tehtiin myös alkuperäisen mallin mukaan miehistökämppä tehtaan toimintaa esitteleväksi näyttelytilaksi sekä rakennettiin Löytöjoen yli silta, joen rannalle tulentekopaikka ja tehdasalueelle opaskylttejä.


Pietarin sotilaallinen vallankumouskomitea (, "Petrogradski vojenno-revoljutsionnyi komitet") oli syksyllä 1917 Pietarin neuvoston alaisuudessa toiminut elin, jota bolševikit käyttivät tärkeänä välineenään lokakuun vallankumouksen toteuttamisessa.


title: Pietarin sotilaallinen vallankumouskomitea

text: Päätöksen sotilaallisen vallankumouskomitean perustamisesta teki Pietarin työläisten ja sotilaiden neuvoston toimeenpaneva komitea suljetuissa istunnoissaan 22. lokakuuta (J: 9. lokakuuta) ja 25. (12.) lokakuuta 1917, ja itse neuvosto hyväksyi sen 29. (16.) lokakuuta. Suunnitteluvaiheessa sen nimeksi aiottiin antaa ”vallankumouksellisen puolustuksen komitea”. Komitean alkuperäinen tarkoitus oli koota Pietarin työläiset ja sotilaat koordinoidusti suojelemaan pääkaupunkia mahdolliselta saksalaisten hyökkäykseltä. Se perustettiin alkujaan Pietarin neuvoston menševikkien ja sosialistivallankumouksellisten aloitteesta ja sen oletettiin olevan lojaali väliaikaiselle hallitukselle. Neuvostossa enemmistön saavuttaneet bolševikit kuitenkin näkivät tilaisuuden tehdä komiteasta oman vallankumouksensa työkalu ja he tukivat siksi sen perustamista. Komitean oli määrä päättää Pietarin puolustukseen tarvittavien joukkojen määrästä, pitää luetteloa puolustukseen varatuista joukoista joita ei saisi siirtää pois kaupungista, laatia kaupungille puolustussuunnitelma sekä ylläpitää työläisten ja sotilaiden puolustusvalmiutta. Smolnassa päämajaansa pitänyt komitea johti sittemmin lokakuun vallankumouksessa käytettyjen joukkojen mobilisointia sekä toi Pietarin punakaartit, varuskuntien sotilaat ja Itämeren laivaston merisotilaat yhtenäisen käskyvallan alle.


text: Pietarin sotilaallisen vallankumouskomitean jäsenet valittiin Pietarin neuvoston puheenjohtajistosta, ammattiliitoista, tehtaiden ja sotilaskasarmien paikallisista komiteoista, bolševikkipuolueen ja vasemmistososialistivallankumouksellisten sotilasorganisaatioista, Tsentrobaltista, Suomen alueen sotilaskomiteasta ja punakaartien päämajasta. Komitean kokoontuessa ensimmäisen kerran 2. marraskuuta (20. lokakuuta) siihen kuului 66 jäsentä, joista 48 oli bolševikkeja, 14 sosialistivallankumouksellisia ja 4 anarkisteja. Yksikään jäsen ei kuulunut väliaikaisen hallituksen tukijoihin. Komitea oli käytännössä Pietarin neuvoston puheenjohtajaksi lokakuun alussa valitun Lev Trotskin käskyvallan alainen. Sotilaallisen vallankumouskomitean puhemiehistö valittiin 3. marraskuuta (21. lokakuuta). Siihen tulivat bolševikit Nikolai Podvoiski, Vladimir Antonov-Ovsejenko ja Andrei Sadovski sekä vasemmistososialistivallankumoukselliset Pavel Lazimir ja G. N. Suharkov. Puheenjohtajaksi valittiin Lazimir, tuolloin vain 26-vuotias sotilas. Hän laati luonnoksen komitean ohjesäännöksi, jonka Trotski viimeisteli.


text: Bolševikkipuolue nimitti itselleen 29. (16.) lokakuuta oman ”sotilaallis-vallankumouksellisen keskuksen”, jota myöhempi Neuvostoliiton historiankirjoitus väitti myös sotilaallisen vallankumouskomitean todelliseksi johdoksi. Väite on ilmeisesti liioiteltu ja sen tarkoituksena oli lähinnä korostaa Josif Stalinin muuten vähäistä roolia vallankumouksessa, sillä hän sattui olemaan kyseisen keskuksen jäsen.


text: Sotilaallinen vallankumouskomitea lähetti välittömästi edustajansa kaikkiin Pietarin varuskuntiin ja sai nopeasti kasarmien sotilaat vannomaan uskollisuutta pelkästään komitealle ja sen ohjesäännölle. Komitean valtuutuksella Trotski saattoi määrätä asevarikot luovuttamaan aseita työläisten kaarteille. Vallankumouksen aattona 6. marraskuuta (24. lokakuuta) sotilaallisella vallankumouskomitella oli komissaarinsa Pietarin jokaisessa strategisesti tärkeässä laitoksessa, mukaan lukien tehtaat ja rautatieasemat. Komitean alaiset sotilaat kaappasivat bolševikkien määräyksestä vallan miehittämällä koko kaupungin neuvostovallan nimissä marraskuun 7. päivän aamuna.


text: Lokakuun vallankumouksen jälkeen Pietarin sotilaallinen vallankumouskomitea toimi joulukuuhun 1917 saakka osana uutta valtiovaltaa, vastaten käytännössä Pietarin paikallishallinnosta ja tuotannon valvonnasta. Lisäksi se lähetti eri puolille Venäjää satoja komissaareja ja emissaareja perustamaan paikallisia sotilaallisia vallankumouskomiteoita sekä toteuttamaan kansankomissaarien neuvoston ensimmäisiä määräyksiä. Pietarin komitean puheenjohtajaksi vaihtui Podvoiski. Komitean tehtävät siirtyivät pian uusille kansankomissariaateille ja se lakkautettiin tarpeettomana 18. (5.) joulukuuta 1917.


title: Rafael Rinne

text: Vieno Rafael Rinne (21. marraskuuta 1904 Nousiainen – 27. marraskuuta 1978 Helsinki) oli suomalainen filosofian maisteri, osastopäällikkö ja päätoimittaja.


title: Rafael Rinne

text: Rinteen vanhemmat olivat maalari Frans Anton Rinne ja Fanny Maria Jaska. Hän pääsi ylioppilaaksi 1926 ja valmistui filosofian kandidaatiksi 1931 ja maisteriksi 1934. Rinne oli Varkauden työväenopiston johtajana 1931–1934, Elanto-lehden toimittajana 1936–1938 ja tamperelaisen Kansan Lehden päätoimittajana 1938–1941. Tämän jälkeen hän toimi kansanhuoltoministeriössä osastosihteerinä 1942 ja oli valtion tiedotuslaitoksen palveluksessa 1942–1944 sekä Talouselämä-lehden toimittajana 1944–1945. Rinne oli sosiaaliministeriön osastopäällikkönä vuodesta 1945 alkaen.


title: Rafael Rinne

text: Rinne oli Turun kaupunginvaltuuston jäsenenä 1931, hinta- ja palkkaneuvoston jäsenenä ja varapuheenjohtajana 1945–1953, Yleisradion hallintoneuvoston jäsenenä 1946–1949 sekä valtion palkkauslautakunnan puheenjohtajana 1954–1956.


title: Rafael Rinne

text: Rafael Rinne oli naimisissa 1936–1946 Helena Oreschnikov-Virtasen kanssa, liitto päättyi avioeroon. Hän meni uudelleen naimisiin 1946 Työväen Urheiluliiton naissihteerin ja Naisten Urheilulehden päätoimittajan Greta Viola Rajalan (1912–2009) kanssa.


title: M/S Antonia

text: M/s Antonia liikennöi kesäisin Iniön Dalenin ja Houtskärin Mossalan välillä ja se on osa Saariston Rengastietä.


title: Tomáš Nosek

text: Tomáš Nosek (s. 1. syyskuuta 1992 Pardubice, Tšekkoslovakia) on tšekkiläinen jääkiekkoilija, joka pelaa NHL-joukkue Detroit Red Wingsin organisaatiossa. Hän pelaa lähinnä AHL-joukkue Grand Rapids Griffinsissa. Nosek on pelipaikaltaan keskushyökkääjä, mutta hän osaa pelata myös laidassa. "The Hockey News" -sivuston mukaan Nosek on ihanteellisen isokokoinen NHL:ään ja hänellä on myös hyvät pelintekotaidot ja puolustusosaaminen. Novakin tulisi kuitenkin lisätä voimaa ja olla röyhkeämpi ollakseen tuloksellisesti valmiimpi NHL:ään.


title: Tomáš Nosek

text: Nosek on HC Pardubicen kasvatti. Hän voitti kaudella 2009–2010 tehoilla 2+7=9 koko Tšekin B-juniorisarjan pudotuspelien syöttöpörssin ja sijoittui pistepörssissä toiseksi HC Slavia Prahan Tomáš Hertlin jälkeen. Kaudella 2010–2011 Nosek voitti Pardubicen A-nuorten sisäisen maalipörssin ja sijoittui sisäisessä pistepörssissä toiseksi Jiří Půhonýn jälkeen. Hän jakoi koko Extraliga juniorůn pistepörssin viidennen sijan HC Vítkovicen Adam Řehákin ja Petr Kolouchin kanssa. Nosek voitti myös Pardubicen sisäisen tehotilaston lukemalla +33. Kauden lopun hän vietti lähinnä lainalla Tšekin toiseksi korkeimmalla sarjatasolla 1. česká hokejová ligan HC Chrudimissa, jossa Nosek pelasi 14 runkosarjaottelua tehopistein 1+8=9 ja seitsemän playout-ottelua tehden viisi syöttöpistettä. Hän jakoi runkosarjassa joukkueen sisäisen tehotilaston voiton Jan Semorádin kanssa lukemalla +6.


title: Tomáš Nosek

text: Kaudella 2011–2012 Nosek debytoi HC Pardubicen Extraliga-joukkueessa, jossa hänen tulokaskautensa toi 27 runkosarjaottelussa neljä syöttöpistettä sekä neljässä European Trophy -ottelussa yhden maalin. Nosek voitti kauden päätteeksi Tšekin-mestaruuden. Hän pelasi ison osan kaudestaan vielä myös Pardubicen A-nuorissa, joiden sisäisen tehotilaston voiton Nosek jakoi Filip Stoklasan kanssa lukemalla +10. Loppukauden hän vietti lainalla 1. ligassa HC Hradec Královén paidassa. Kolmannella kaudellaan 2013–2014 Nosek teki lopullisen läpimurtonsa Extraligassa. Hän voitti Pardubicen sisäisen piste-, maali- ja syöttöpörssin tehoilla 19+25=44, joilla Nosek jakoi liigan pistepörssin yhdeksännen sijan HC Zlínin Petr Leškan kanssa. Hän voitti joukkueensa sisäisen tehotilaston lukemalla +17. Nosek voitti koko Extraligan pudotuspelien jäähypörssin 44 minuutillaan. ET:ssä hän jakoi Pardubicen sisäisen pistepörssin voiton kolmen muun pelaajan kanssa tehoilla 2+4=6.


title: Tomáš Nosek

text: Kesäkuussa 2014 Nosek teki kaksivuotisen tulokassopimuksen Detroit Red Wingsin kanssa. Hän pelasi kauden 2014–2015 kokonaan AHL-joukkue Grand Rapids Griffinsissa, jossa Nosekin tulokaskausi toi 55 runkosarjaottelussa tehot 11+23=34 ja 12 playoff-ottelussa tehot 2+5=7. Hänen kauttaan lyhensi loukkaantuminen. Nosek jakoi lukemalla +30 koko liigan tehotilaston voiton joukkuetoverinsa Nick Jensenin, Rockford IceHogsin Stephen Johnsin ja Manchester Monarchsin Brian O’Neillin kanssa.


title: Tomáš Nosek

text: Kaudella 2015–2016 Nosek debytoi NHL:ssä, jossa hän pelasi kuusi runkosarjaottelua ilman tehopisteitä. Nosek pelasi ensimmäisen NHL-ottelunsa Red Wingsissa Tapaninpäivänä 26. joulukuuta 2015 vieraissa Nashville Predatorsia vastaan. Hän sai ottelussa jääaikaa 7.26 minuuttia. Toukokuussa 2016 Nosek teki kaksivuotisen- ja suuntaisen jatkosopimuksen Red Wingsin kanssa.


title: Tomáš Nosek

text: Nosek pelasi alle 20-vuotiaiden MM-kilpailuissa vuonna 2012, jolloin hän toimi Tšekin kapteenina. Nosek valittiin Suomea vastaan pelatun alkulohkon ottelun päätteeksi joukkueensa ottelun parhaaksi pelaajaksi. Yhteensä hän on pelannut 21 nuorten maaottelua.


title: Tomáš Nosek

text: Tšekin A-maajoukkueessa Nosek on pelannut 11 ottelua tehden kolme maalia. Hän teki A-maajoukkuedebyyttinsä 19. joulukuuta 2013 Channel One Cupin Prahassa pelatussa avausottelussa Suomea vastaan. Ensimmäisen A-maajoukkuemaalinsa Nosek teki samassa turnauksessa, uransa kolmannessa ottelussa Sotšissa isäntäjoukkue Venäjää vastaan.


title: Ekaniitti

text: Ekaniitti on harvinainen silikaattimineraali jonka rakennekaava on joko CaThSiO tai (Ca,Fe,Pb)(Th,U)SiO. Koska se sisältää toriumia ja toisessa muodossaan myös uraania, nämä kaksi alkuainetta tekevät mineraalista lievästi radioaktiivisen. Se on eräs harvoista tunnetuista radioaktiivisista jalosilikaateista. Ekaniittia löydettiin ensimmäisen kerran 1955 Ratnapuran piirikunnasta, Sri Lankasta ja se on nimetty löytäjänsä F. L. D. Ekanayaken mukaan.


title: Ekaniitti

text: Suurimmat ekaniitin esiintymät ovat Sri Lankassa, jossa mineraali löydettiin ensimmäisen kerran. Lisäksi esiintymiä tunnetaan Venäjällä ja Pohjois-Amerikassa. Kanadan Yukonissa sitä on tavattu syeniittisissä siirtolohkareissa, kun taas Albanvuorilla, Italiassa se esiintyy vulkaanisessa kivessä.


title: Ekaniitti

text: Ekaniitti on metamiktaattinen mineraali, eli sen radioaktiivisuus muuttaa kiteiden rakennetta. Tästä syystä kiderakenteeltaan virheettömät ja tasaväriset ekaniittikivet ovat harvinaisia. Mohsin kovuus on 4,5. Ekaniitti on normaalisti vihreää, mutta myös tumman punaisia ja kellertäviä muotoja on tavattu.


title: Haapaniemen koulu (Viitasaari)

text: Haapaniemen koulu on Viitasaarella toimiva yhtenäiskoulu. Haapaniemen koulu käsittää luokat 1-9 sekä esiopetuksen. Haapaniemen koulu muodostettiin liittämällä aiemmin alakouluna toimineeseen Haapaniemen kouluun Viitasaaren keskuskoulu, joka käsitti yläkoulun.


title: Dye My Hair

text: Dye My Hair on suomalaisartisti Alman 28. lokakuuta 2016 julkaistu ensimmäinen EP. Sillä on kolme kappaletta (”Dye My Hair”, ”Karma”, ”Knock”) sekä akustinen versio ”Dye My Hair” -kappaleesta.


title: Dye My Hair

text: EP:n ensimmäinen single ”Karma” julkaistiin 3. kesäkuuta 2016. Se menestyi Suomessa hyvin sijoittuen muun muassa Suomen virallisen latauslistan ensimmäiseksi ja singlelistan viidenneksi. Kappaletta striimattiin Suomessa platinalevyyn oikeuttavat neljä miljoonaa kertaa hieman alle kolmessa kuukaudessa.


title: Dye My Hair

text: EP:n julkaisupäivänä 28. lokakuuta 2016 julkaistiin sen toinen single, nimikappale ”Dye My Hair”, joka on parhaimmillaan sijoittunut Suomessa latauslistan toiseksi.


Vasemmistososialistivallankumoukselliset (myös "vasemmistoeserrät") olivat Venäjän sosialistivallankumouksellisen puolueen eli ”eserrien” vasen siipi, joka irtautui syksyllä 1917 kokonaan omaksi puolueekseen. Vasemmistososialistivallankumoukselliset tukivat alkuun bolševikkien suorittamaa lokakuun vallankumousta ja toimivat bolševikkien hallituskumppanina joulukuusta 1917 maaliskuuhun 1918. Myöhemmin he kääntyivät bolševikkien valtaa vastaan.


Vasemmistososialistivallankumoukselliset muodostuivat sosialistivallankumouksellisten radikaalisiivestä, joka ei halunnut tukea liian porvarillisena pidettyä väliaikaista hallitusta vuonna 1917. Ryhmän johtohenkilö oli Marija Spiridonova. Lokakuuhun 1917 mennessä sosialistivallankumouksellisten sisäinen linjariita oli kärjistynyt niin pahaksi, että se halvaannutti kokonaan puolue-elinten päätöksenteon. Tällöin oikeistosiipeä edustanut puoluejohto erotti lopulta vasemmistosiiven edustajat, joiden oli pakko muodostaa itselleen oma puolue. Bolševikkien kaapattua vallan vasemmistososialistivallankumoukselliset asettuivat toisessa yleisvenäläisessä neuvostokongressissa tukemaan tapahtunutta vallanvaihdosta, mutta eivät suoralta kädeltä halunneet liittyä mukaan uuteen hallitukseen, jonka bolševikit muodostivat aluksi yksin. Puolueiden välille kuitenkin syntyi sopimus 28. (15.) marraskuuta 1917 ja vasemmistososialistivallankumoukselliset liittyivät Vladimir Leninin johtamaan kansankomissaarien neuvostoon. Perustuslakia säätävän kansalliskokouksen vaaleissa vasemmistososialistivallankumoukselliset olivat vielä samoilla ehdokaslistoilla oikeistososialistivallankumouksellisten kanssa, mutta itse kansalliskokouksessa he muodostivat oman edustajaryhmänsä.


Kevään 1918 aikana vasemmistososialistivallankumoukselliset menettivät luottamuksensa bolševikkeihin. Suurin yksittäinen erimielisyyden aihe oli maaliskuussa 1918 Saksan kanssa solmittu Brest-Litovskin rauhansopimus, joka oli hyvin epäedullinen Venäjälle. Vasemmistososialistivallankumoukselliset kansankomissaarit erosivat kansankomissaarien neuvostosta protestina rauhansopimukselle. Puolueen edustajat myös äänestivät kolmannessa yleisvenäläisessä neuvostokongressissa sopimuksen hyväksymistä vastaan. Vasemmistososialistivallankumoukselliset eivät hyväksyneet myöskään vapaan ammattiyhdistystoiminnan ja ruohonjuuritason neuvostovallan tukahduttamista puoluediktatuurin tieltä. He vastustivat jyrkästi myös toukokuussa 1918 elintarvikehuollon turvaamiseksi säädettyä viljanpakko-ottolakia, joka antoi hallituksen nimittämille erikoiskomissaareille lähes rajattomat oikeudet, jopa oikeuden lakkauttaa keskushallinnon määräyksiä vastustavat neuvostot.


title: Vasemmistososialistivallankumoukselliset

text: Kesällä 1918 vasemmistososialistivallankumoukselliset päättivät ryhtyä aseelliseen kapinaan bolševikkien muodostamaa diktatuuria vastaan. Spiridonovan johtama vasemmistososialistivallankumouksellisten kapina alkoi Moskovassa kesken viidennen yleisvenäläisen neuvostokongressin 6. heinäkuuta 1918, mutta se murskattiin armotta. Kapinan alkamispäivänä puolueeseen kuulunut Jakov Bljumkin ampui Saksan lähettilään Wilhelm von Mirbachin provosoidakseen uuden, vallankumouksellisen sodan Neuvosto-Venäjän ja Saksan välille. Kapinalliset myös saivat hetkeksi vangittua turvallisuuspoliisi Tšekan johtajan Feliks Dzeržinskin. Kapinan seurauksena kaikki puolueen edustajat erotettiin viidennestä neuvostokongressista ja puolueen jäseniä alettiin vangita joukoittain. Vasemmistososialistivallankumouksellinen Boris Donskoi salamurhasi Saksan sotilaskuvernöörinä Ukrainassa toimineen sotamarsalkka Hermann von Eichhornin Kiovassa 30. heinäkuuta 1918.


text: Jotkut vasemmistososialistivallankumouksellisista halusivat edelleen jatkaa yhteistyötä bolševikkien kanssa. Tämä puolueen sisäinen vähemmistö muodosti syksyllä 1918 kaksi uutta lyhytikäistä puoluetta, "Narodnikkikommunistien puolueen" ja "Vallankumouksellisen kommunismin puolueen", joista molemmat sulautuivat melko pian kokonaan bolševikkeihin. Alkuperäinen vasemmistososialistivallankumouksellinen puolue lakkautettiin lopullisesti vuonna 1923.


title: Greta Rajala-Rinne

text: Greta Viola Rajala-Rinne (o.s. "Rajala", 1. helmikuuta 1912 Helsingin maalaiskunta – 31. tammikuuta 2009) oli suomalainen toimittaja ja toiminnanjohtaja.


title: Greta Rajala-Rinne

text: Rajala-Rinteen vanhemmat olivat kirvesmies Kalle Rajala ja Hilma Lehmusvaara (Lindberg). Hän pääsi ylioppilaaksi 1934 ja opiskeli Manchesterin yliopistossa 1952. Rajala-Rinne toimi Työväen Urheiluliiton naissihteerinä 1936–1951 ja Pajulahden urheiluopiston johtajana 1936–1946. Hän oli Naisten Urheilulehden päätoimittajana 1936–1961 ja Suomi-Tsekkoslovakia-seuran toiminnanjohtajana 1959–1974.


title: Greta Rajala-Rinne

text: Rajala-Rinne oli Työväen Urheiluliiton liittotoimikunnan jäsenenä 1951–1965 ja liiton naistoimikunnan puheenjohtajana 1951–1966. Hän oli naisvoimistelun olympiatoimikunnan jäsen ja sihteeri 1950–1952. Rajala-Rinne oli Helsingin olympialaisten naisvoimistelujoukkueen johtajana. Hän oli valtion urheiluneuvoston jäsen 1956–1971 ja Urheilumuseosäätiön hallintoneuvoston ja johtokunnan jäsen 1959–1973.


title: Greta Rajala-Rinne

text: Greta Rajala-Rinne oli naimisissa vuodesta 1946 osastopäällikkö, päätoimittaja Rafael Rinteen kanssa.


title: Fly (Flu-Bandin albumi)

text: Fly on jazzyhtye Flu-Bandin vuonna 1981 julkaistu esikoisalbumi.


title: Fly (Flu-Bandin albumi)

text: Kaikki kappaleet säveltänyt Calle Björklund ja sanoittanut Frank Robson.


title: Luettelo Nintendo Switch -peleistä

text: Tämä on luettelo Nintendo Switch -peleistä.


title: Lauri Mäntyvaaran tuuheet ripset

text: Lauri Mäntyvaaran tuuheet ripset on vuonna 2017 ensi-iltansa saanut nuortenelokuva, jonka on käsikirjoittanut ja ohjannut Hannaleena Hauru. Elokuvan tuottaja on Jussi Rantamäki (Elokuvayhtiö Aamu). Elokuva sai ensi-iltansa 28. heinäkuuta 2017.


title: Bonthe

text: Bonthe on rannikkokaupunki Sierra Leonen Eteläisessä maakunnassaBonthen piirikunnassa. Kaupunki sijaitsee Sierra Leonen suurimman saaren Sherbron itärannalla, Sherbrojoen suistossa. Vuoden 2015 väestönlaskennassa Bonthen väkiluku oli 9 975.


title: Bonthe

text: Tärkein elinkeino Bonthessa on kalastus. Siirtomaa-aikoina kaupunki oli merkittävä kaupan keskus, jossa myytiin palmukuitua ja muita maatalouden tuotteita.


title: Bonthe

text: Väestöltään Bonthe on monipuolinen, pääasialliset etniset ryhmät ovat sherbrot ja mendet.


title: Elite Prospects

text: Elite Prospects on ruotsalainen jääkiekon tilastojen kokoamiseen erikoistunut verkkosivusto, jonka perusti Johan Nilsson vuonna 1999. Sivustolla käy noin 500 000 yksilöllistä kävijää viikossa. Sen toiminnasta vastaa Every Sport Media Group AB. Virallisten verkkosivujen taustalla työskentelee ohjelmoijia ja myyntihenkilöstöä. Elite Prospectsin pääkonttori sijaitsee Växjössä, kaksi muuta toimistoa on sijoitettu Tukholmaan ja Malmöhön.


title: Elite Prospects

text: Elite Prospects sisältää tiedot yli puolesta miljoonasta henkilöstä. Vuonna 2015 sivusto aloitti tietojen keräämisen myös naispelaajista.


title: Elite Prospects

text: Suomalaisen jääkiekon kattavuudesta yleisesti sekä pelaaja-arvioiden kirjoittamisesta englanniksi vastaa Yleisradion urheilutoimittajana työskentelevä Matias Strozyk. Lisäksi HIFK Hockey hyödyntää verkkosivustollaan Elite Prospectsin tilastopalveluja.


title: Sebastian Kaatrasalo

text: Sebastian Kaatrasalo (27. huhtikuuta 1974 Tornio – 20. lokakuuta 2003 Tammisaari) oli suomalainen tanssija, koreografi, näyttelijä ja tanssipedagogi, joka oli mukana perustamassa Suomen ensimmäistä yksityistä teatterikoulua, Teatterilaboratorio ECS:ää. Hän tuli tunnetuksi jo lapsena näyteltyään 1980-luvun puolenvälin satuelokuvassa "Lumikuningatar".


title: Sebastian Kaatrasalo

text: Kaatrasalo valmistui Suomen Kansallisoopperan balettikoulusta ja työskenteli Tanssiteatteri Raatikossa, tamperelaisessa Tanssiteatteri MD:ssä, Claude Brumachonin koreografisessa keskuksessa Ranskassa, tanskalaisen Odin Teatretin Vindenens Bro -ryhmässä sekä jo nelivuotiaasta asti keravalaisessa Teatteri Pesässä.


title: Sebastian Kaatrasalo

text: Sebastian Kaatrasalo kuoli 29-vuotiaana vuonna 2003 aivokasvaimeen.


title: Pieni Porrasjärvi

text: Pieni Porrasjärvi on Pirkanmaalla Nokialla sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Pieni Porrasjärvi on osa Laajanojan valuma-aluetta.


title: Pieni Porrasjärvi

text: Järvi on 350 metriä pitkä, 250 metriä leveä ja sen pinta-ala on 1,4 hehtaaria. Järven erottaa (Isosta) Porrasjärvestä soistunut salmimainen kaventuma, missä järvi on hyvin matala. Siitä jatkuu itään ja taipuu etelään L-kirjaimen muotoinen järvi, jolla on soistunut kaventuma taivekohdassa. Sen ainoa tulo-oja on Juottojärven laskuoja, joka laskee pohjoisrantaan. Muita ojia ei sillä ole. Vesi jatkaa etelään Porrasjärveen salmen kautta. Veden laskennallinen viipymä järvessä on vain 22 vuorokautta, koska sen tilavuus on yläpuoliseen valuma-alueeseen nähden pieni. Järven rantaviivan pituus on 700 metriä. Rannat ovat matalia paitsi korkeaa mäkeä etelärannassa. Se on autio ja sinne pääsee luonnonsuojelualueella risteileviä polkuja myöten.


title: Pieni Porrasjärvi

text: Pienen Porrasjärven vedenlaatua on tutkittu vain vuonna 1991. Tutkimuksissa järven vesi oli kirkasta, vedenväri oli lievästi ruskeaa ja vesi oli vähäravinteista. Vedessä oli kohtalaisesti humusaineita ja vesi olikin hapanta. Se luokiteltiinkin karuksi metsäjärveksi. Se kuuluu Alisenjärven reittiin, joka valittiin vuonna 1991 pääkohteeksi valtion happamoituneiden vesistöjen tutkimusprojektiin. Sen puitteissa valuma-alueen yläpuoliset järvet kalkittiin happamuuden säätelemiseksi. Kalliojärveä on kalkittu vuosina 1998 ja 2003 sekä sen yläpuolella sijaitsevaa Ruokejärveä vuosina 2001, 2007 ja 2014. Kalkituksien ansiosta Pienen Porrasjärven happamuustaso kohosi normaaliksi, mutta myöhemmin se palasi alemmaksi jääden hapahkolle tasolle. Myöhemmät kalkitukset eivät enää nostaneet sen happamuustasoa normaalille tasolle. Vaikka järveä ei olla tutkittu, on päätelty sen vedenlaadun olevan melko hyvä.


title: Pieni Porrasjärvi

text: Ylinenjärvi kuuluu Natura 2000 -verkostossa Nokian Kaakkurijärviin ja muodostavat siellä yhdessä itäisen Heinäjärven (osa), Porrasjärven, Pienen Porrasjärven, Juottojärven ja Kalliojärven kanssa yhteisen enklaavin. Siihen kuuluvat myös osa Pitkäjärven ympäristöstä ja kaikki Ruokejärven ympäristöt.


title: Pieni Porrasjärvi

text: Kalmbergin kartastossa vuodelta 1855–1856 näkyy, miten Porrasjärvi ja Juottojärvi ovat mahdollisesti kuuluneet samaan järvialtaaseen. Vuoden 1964 peruskartassa Porrasjärveksi on merkitty nykyiset Porrasjärvi ja Pieni Porrasjärvi. Vuoden 1975 kartassa ne olivat jo eri nimiset.


title: Pikoliinihappo

text: Pikoliinihappo (CHNO) on pyridiinin johdannaisiin kuuluva aromaattinen karboksyylihappo. Yhdistettä voidaan käyttää orgaanisen kemian synteeseissä. Pikoliinihappo on nikotiini- ja isonikotiinihappojen isomeeri.


title: Pikoliinihappo

text: Pikoliinihappo on huoneenlämpötilassa väritöntä kiteistä ainetta. Yhdiste liukenee erittäin hyvin veteen sekä etanoliin ja etikkahappoon. Sen sijaan se ei liukene dietyylieetteriin, kloroformiin tai bentseeniin. Muiden karboksyylihappojen tavoin pikoliinihappo on heikko happo ja sen pK-arvo on 5,4. Pikoliinihappo on kaksihampainen ligandi ja muodostaa kelaatteja muun muassa kromin, raudan, kuparin, sinkin, nikkelin, kadmiumin ja lyijyn kanssa.


title: Pikoliinihappo

text: Pikoliinihappo on yksi aminohappo tryptofaanin aineenvaihduntatuotteista. Pikoliinihappoa muodostuu osana niin kutsuttua kynureniinireittiä. 2-amino-3-karboksimukonisemialdehydistä muodostuu aminokarboksimukonaattisemialdehydidekarboksylaasientsyymin katalysoimana 2-aminomukonisemialdehydiä, joka syklisoituu pikoliinihapoksi. Pikoliinihapolla on ihmiselimistössä hivenaineiden imeytymistä avustavia vaikutuksia ja lisäksi myös neuroprotektiivisia ominaisuuksia.


title: Pikoliinihappo

text: Pikoliinihappoa valmistetaan hapettamalla 2-metyylipyridiiniä kaliumpermanganaatilla. Toinen tapa on 2-syanopyridiinin hydrolyysi.


title: Pikoliinihappo

text: Pikoliinihappoa käytetään lähtöaineena valmistettaessa muita kemikaaleja. Siitä valmistetaan muun muassa lääkeaineina käytettäviä bupivakaiinia, mepivakaiinia ja ropivakaiinia.


title: Peter Adolf Europaeus

text: Peter Adolf Europaeus (31. heinäkuuta 1753 Uusikirkko – 11. kesäkuuta 1825 Savitaipale) oli suomalainen rehtori, kirkkoherra ja kielitieteen ja kirjallisuuden harrastaja.


title: Peter Adolf Europaeus

text: Europaeuksen vanhemmat olivat Viipurin läänin Uudenkirkon kirkkoherra Jakob Johan Europaeus (1721–1758) ja hänen toinen puolisonsa Beata Katarina Heintzius. Hän kävi Viipurin katedraalikoulua ja Porvoon lukiota ja pääsi ylioppilaaksi Turussa 1771. Europaeus vihittin papiksi Haminan hiippakunnassa 1777.


title: Peter Adolf Europaeus

text: Europaeus oli Haminan tuomiorovastin apulaisena Vehkalahden suomalaisessa seurakunnassa vuodesta 1777, Viipurin katedraalikoulun kieltenopettajana vuodesta 1781, Haminan triviaalikoulun rehtorina vuodesta 1785 ja Haminan normaalikoulun opettajana vuodesta 1788. Hänestä tuli Haminan arkkidiakoni ja saksalaisen seurakunnan pappi 1790 ja hän oli samalla Haminan tuomiokirkon taloudenhoitajana ja toimi tuomiokapitulin jäsenenä jo vuodesta 1784. Savitaipaleen kirkkoherraksi Europaeus valittiin vuonna 1795 ja lääninrovasti hänestä tuli vuonna 1804.


title: Peter Adolf Europaeus

text: Europaeus harrasti kielitiedettä ja kirjallisuutta. Hän oli yli 20 vuoden ajan kirjeenvaihdossa Henrik Gabriel Porthanin kanssa.


title: Peter Adolf Europaeus

text: Peter Adolf Europaeus oli naimisissa 1784–1803 Eva Kristina Platanin (k. 1803) kanssa ja vuodesta 1806 Sofia Peijon (k. 1850) kanssa. Hänen poikiaan olivat Turun ja Porin lääninkanslian venäjän kielen kääntäjä Emil Europaeus (s. 1807), alikapteeni Nils Vilhelm Europaeus (1810–1858) ja kielentutkija David Emanuel Daniel Europaeus (1820–1884).


title: Birger Hahl

text: Birger Hahl (1901–1975) oli suomalainen sisustusarkkitehti. 1920-luvulla Hahl työskenteli arkkitehti Väinö Vähäkallion toimistossa kunnes vuonna 1928 perusti suunnittelutoimiston Helsinkiin. Hahl teki 20- ja 30-luvuilla Lahden Puusepäntehtaille (vuodesta 1931 Asko-Avonius) useita huonekaluja, jotka olivat suoralinjaisia ja useimmiten loimukoivusta valmistettuja. Koristeina käytetyt listaupotukset tekivät niistä monimutkaisia ja kalliita valmistaa. Hahlin huonekalut olivat muita pienempiä, puu-upotuksin ja viiluyhdistelmillä koristellut kaapit kuutiomaisia.


title: Birger Hahl

text: Hahlin töitä ovat muun muassa Eduskuntatalon diplomaattien huoneen loimukoivuinen sohvakalusto, Postitalon kalusteita, J.W.Suomisen-yritäjä suvun uuden asuinrakennuksen Koskilinnan kalusteet, Elannon pääkonttorin huonekalut (1928), Kajaani Oy:n toimistojen sisustustuksia 1950-luvulla sekä kalusteita huonekalutehdas Askolle, esimerkiksi (Pepita, nro 623).


title: Birger Hahl

text: Käsi- ja taideteollisuusliitto Taiton julkaiseman Käsiteollisuus-lehden tuolisuunnittelukilpailun Hahl voitti vuonna 1927. Ornamon hallituksen varajäsenenä Hahl oli vuonna 1927. Birger Hahl mainitaan myös lavastajana elokuvassa Rakkautensa uhri vuodelta 1945.


title: Erkki Silvo

text: Erkki Juhani Silvo (27. marraskuuta 1934 Kotka – 7. maaliskuuta 2014 Kotka) oli suomalainen eversti.


title: Erkki Silvo

text: Silvon vanhemmat olivat Leo Silvo ja Ida Järvinen ja puoliso vuodesta 1956 Terttu Anneli Eloranta. Silvo tuli ylioppilaaksi 1954 ja suoritti Kadettikoulun 1957 ja Sotakorkeakoulun 1967. Hän toimi Karjalan prikaatin opetusupseerina 1957–1958, Kanta-aliupseerikoulun opetusupseerina, linjanjohtajana ja komppanianpäällikkönä 1959–1965, Pääesikunnan toimistoupseerina 1967–1972 ja osastopäällikkönä 1983–1985, sotilasasiamiehen apulaisena Lontoossa 1972–1975, Porin prikaatin esikuntapäällikkönä 1975–1977, puolustusministeriön toimistopäällikkönä 1977–1983, Itä-Uudenmaan sotilaspiirin päällikkönä 1985–1992 ja Uudenmaan sotilasläänin ensimmäisenä komentajana 1993–1994. Puolustusvaliokunnan sihteeri Silvo oli 1977–1983 ja Suomen Sotilasurheiluliiton varapuheenjohtaja 1985–1987 ja puheenjohtaja 1988–1991. Silvo julkaisi teokset "Puolustusvoimien kouluttajan opas" (1972) ja "Itä-Uudenmaan sotilaspiirin historia" (1992). Hänet ylennettiin vänrikiksi 1955, luutnantiksi 1958, yliluutnantiksi 1961, kapteeniksi 1964, majuriksi 1969, everstiluutnantiksi 1974 ja everstiksi 1981.


title: Sierra Leonen historia

text: Sierra Leonen historian varhaisvaiheista ei ole paljoa tietoja, mutta asutusta maassa on ollut tuhansien vuosien ajan. Nykyvaltion alueen kansat olivat järjestäytyneet pieneksi kuningas- tai päällikkökunniksi, joissa valtaa pitivät myös erilaiset salaseurat. Sierra Leonen uskotaan saaneen nimensä portugalilaiselta tutkimusmatkailija Pedro de Sintralta vuonna 1462.


title: Sierra Leonen historia

text: Eurooppalaiset kauppiaat alkoivat toimia lähellä nykyistä Freetownia, ja 1550-luvulla orjista muodostui alueen tärkein kauppatavara. Sierra Leoneen alkoi 1700-luvun lopulla tulla vapautettuja orjia, jotka perustivat muun muassa Freetownin kaupungin. Britannian kiellettyä vuonna 1808 orjakaupan Freetowniin tuli vuoteen 1864 mennessä yli 50 000 vapautettua orjaa.


title: Sierra Leonen historia

text: Britit hallitsivat käytännössä pitkään vain Freetownin ympäristöä, mutta he kiinnostuivat myös alueen sisämaista, kun ranskalaiset olivat laajentaneet toimintaansa. Siirtomaavallasta alettiin luopua toisen maailmansodan jälkeen, ja Sierra Leone itsenäistyi vuonna 1961. Itsenäisyyden alkuajat olivat kasvun aikaa, mutta 1960-luvulla alkoi vallankaappausten sarja. Siaka Stevens julisti maan tasavallaksi vuonna 1971, mutta otti käyttöön yksipuoluejärjestelmän vuonna 1978. Valtion hallinto korruptoitui ja timanttien viennistä tulevat voitot valuivat vallanpitäjien taskuihin.


title: Sierra Leonen historia

text: Sierra Leonen ongelmat kasaantuivat, kun Liberian sisällissota laajeni. Sierra Leonen sisällissota alkoi vuonna 1991, kun hallituksen joukot kohtasivat Foday Sankohin vallankumousrintama RUF:n, joka tuki Liberiassa sotivaa Charles Tayloria. Verinen sisällissota, jonka aikana kuoli ainakin 50 000 ihmistä, jatkui tammikuuhun 2002. Tämän jälkeen maahan on palautettu monipuoluejärjestelmä ja talous lähtenyt jälleen kasvamaan. Kasvua hidasti vuosina 2014–2016 hätätilan aiheuttanut ebolaepidemia, jossa kuoli lähes 4 000 ihmistä.


title: Sierra Leonen historia

text: Arkeologisten todisteiden perusteella Sierra Leonessa on ollut asutusta tuhansien vuosien ajan. Perinteisen historiografian perusteella asukkaita on tullut useiden peräkkäisten valloittajien mukana. Kuitenkin kielitutkimusten perusteella bulomit, temnet ja limbat ovat asuneet rannikkoalueilla pitkään. Näiden lisäksi Sierra Leonen alueelle on muuttanut sisämaasta hajanaisesti mandelaisia kieliä puhuvia kansoja, kuten mendejä, vaiteja, ja lokoja.


title: Sierra Leonen historia

text: Sierra Leonen kansat järjestäytyivät pieniksi kuningaskunniksi ja päällikkökunniksi. Poliittista valtaa harjoittivat myös erilaiset salaseurat, erityisesti poro.


title: Sierra Leonen historia

text: Portugalilainen tutkimusmatkailija Pedro de Sintra antoi noin vuonna 1462 Sierra Leonelle sen nykyisen nimen. de Sintran nimivalinnan taustasta ei ole varmaa tietoa, joskin sen on arveltu viittaavan maanmuotoihin tai alueen ilmasto-olosuhteisiin. Joidenkin mukaan rannikkoalueet muistuttivat leijonan hampaita, kun taas toiset ovat ehdottaneet, että de Sintran mielestä vuoristoisen niemimaan yläpuolella olevat ukkoset kuulostivat leijonan karjaukselta. Tosin professori C. Magbaily Fylen mukaan kyseessä on mahdollisesti ollut historioitsijoiden väärintulkinta: Serra Lyoasta on hänen mukaansa puhuttu jo ennen vuotta 1462, jolloin de Sintran retkikunta vasta saavutti Sierra Leonen rannikon. Tämä tarkoittaisi sitä, että maan nimeäjän henkilöllisyys olisi siis vieläkin pimennossa. 1500-luvun englantilaiset merimiehet kutsuivat maata Sierra Leoaksi, joka kehittyi 1600-luvulla Sierra Leoneksi. Britit hyväksyivät nimen virallisesti Sierra Leoneksi vuonna 1787.


title: Sierra Leonen historia

text: Eurooppalaiset kauppiaat saapuivat lähelle nykyistä Freetownia. He toimivat afrikkalaisten hallitsijoiden suojeluksessa, koska afrikkalaiset näkivät tilanteen taloudelliset mahdollisuudet. Alkuun eurooppalaiset ostivat lähinnä kultaa ja norsunluuta, mutta 1550-luvulla tärkeimmäksi kauppatavaraksi muodostuivat orjat. Esimerkiksi englantilainen John Hawkins teki 1560-luvulla useita orjakauppamatkoja Freetownin satamiin. Buncen saarelta lastattiin yli 50 000 orjaa vuosien 1668–1807 aikana.


title: Sierra Leonen historia

text: Vuonna 1787 Granville Sharp ja joukko muita orjuuden vastustajia asutti 400 entistä orjaa maalle, joka oli ostettu paikalliselta päälliköltä. Ensimmäinen asutusyritys epäonnistui, mutta orjakauppaa vastustaneiden englantilaisten rahoittama Sierra Leone Company -niminen yritys onnistui lopulta asutuksen perustamisessa. Yhdysvallasta vapautettuja tummaihoisia orjia tuotiin Nova Scotiasta. He perustivat Freetownin kaupungin. Jamaikalta tuotiin vuonna 1800 lisää vapautettua orjia. Uudisasukkaat olivat englanninkielisiä, ja monet heistä olivat lukutaitoisia kristittyjä.


title: Sierra Leonen historia

text: Myös Suomella ja Sierra Leonella on hieman yhteistä historiaa, sillä vuonna 1792 sipoolainen August Nordenskiöld matkusti Sierra Leoneen perustamaan suomalaista "Uutena Jerusalemina" tunnettua utopiayhteiskuntaa. Jotkut sierraleonelaiset eivät ihastuneet kyseiseen ideologiaan eivätkä orjuuden lakkauttamiseen, jolloin hänet pahoinpideltiin hengiltä. Tarinasta on tosin toinenkin versio, jonka mukaan Nordenskiöld olisi kuollut johonkin paikalliseen kuumetautiin.


title: Sierra Leonen historia

text: Britannia otti Freetownin haltuunsa vuoden 1808 alussa maan kiellettyä orjakaupan. Kaupunkiin sijoitettiin laivastotukikohta, josta käytiin taistelua orjakauppaa vastaan. Sinne myös tuotiin orjat aluksilta, jotka otettiin kiinni matkalla Atlantin yli. Britannian laivasto toi Freetowniin vuosien 1807–1864 aikana yli 50 000 vapautettua. Vapautetut orjat tulivat monista länsiafrikkalaisesta kansasta ja kulttuurista, eikä heillä ollut yhteistä kieltä. Britit pyrkivät yhtenäistämään kansan kristilliseksi 1800-luvun lopun aikana. Tässä auttoivat anglikaaninen Church Missionary Society ja mustaihoiset Freetownin kirkkojen papit.


title: Sierra Leonen historia

text: Vapautetut orjat ja heidän lapsensa toimivat kauppiaina, minkä lisäksi monet opiskelivat Britanniassa lääkäreiksi ja lakimiehiksi. Heistä kehittyi koulutettu länsiafrikkalainen yläluokka, jonka tunnetuimpia jäseniä olivat Britannian armeijassa palvellut lääkäri ja kirjailija Africanus Horton ja asianajaja Samuel Lewis.


title: Sierra Leonen historia

text: Britit hallitsivat pitkään vain Sierra Leonen rannikkoa ja siitä erityisesti Freetownin ympäristöä. Afrikan jaon aikaan Britannia sopi lopulta Ranskan ja Liberian kanssa siirtomaan rajoista. Sierra Leonesta tuli vuonna 1808 Britannian siirtomaa ja vuonna 1896 Britannian protektoraatti. Britit eivät olleet aluksi kiinnostuneita sisämaa-alueista, mutta kun ranskalaiset olivat laajentaneet toimintaansa Freetownin pohjoispuolella, siirtomaaministeriö vaati, että Britannian siirtomaavalta oli ulotettava mahdollisimman pitkälle myös Freetownin ulkopuolelle.


title: Sierra Leonen historia

text: Protektoraatin perustamisen jälkeen brittien hallussa oli nykyinen Sierra Leonen alue. Se oli kuitenkin jaettu hallinnollisesti kahteen osaan, vuonna 1808 perustettuun kruununsiirtomaahan, johon kuuluivat Freetown ja sen ympäristö, ja uuteen protektoraattiin. Varsinaisen siirtomaan pinta-ala oli alle 520 neliökilometriä, kun taas protektoraatti oli itä-länsisuunnassa 290 kilometriä ja pohjois-eteläsuunnassa 338 kilometriä.


title: Sierra Leonen historia

text: Protektoraattinsa hallintokulujen kattamiseksi Britannia asetti majaveron. Heimopäälliköt vastustivat veroa, minkä seurauksena vuonna 1898 syttyi Bai Burehin johtama kapina, jonka britit kukistivat vuoden loppuun mennessä. Se oli ainoa suurempi aseellinen yhteenotto brittihallitsijoita vastaan.


title: Sierra Leonen historia

text: Britit alkoivat luopua toisen maailmansodan jälkeen Länsi-Afrikan siirtomaistaan. Vuonna 1947 tehty perustuslaki käynnisti prosessin kohti itsehallintoa. Perustuslaki antoi hallinnon enemmistölle, mikä oli pettymys vähemmistössä olleille, yläluokkaa edustaneille krioille.


title: Sierra Leonen historia

text: Sierra Leonen perustuslaki uusittiin vuonna 1951. Se muodosti itsenäistymisen selkärangan, ja Sierra Leonen kansanpuolue (SLPP) voitti uudistamisen jälkeen järjestetyt vaalit. Britit valitsivat kansanpuoleen toimimaan hallintoneuvostossa. Paikalliset ministeriöt perustettiin 1953 ja SLPP:n Milton Margai valittiin pääministeriksi.


title: Sierra Leonen historia

text: Milton Margai oli konservatiivinen johtaja, joka suosi paikallisia heimopäälliköitä, jotka puolestaan käyttivät paikoin väärin valtaansa ja käyttivät pakkotyövoimaa. Tämä johti 1950-luvun puolivälissä maanlaajuisiin mielenosoituksiin. Miltonin veli Albert Margai ja Siaka Stevens irtautuivat SLPP:stä ja perustivat vuonna 1960 All People’s Congress -puolueen (APC).


title: Sierra Leonen historia

text: Sierra Leonesta lähdettiin kehittämään 1950-luvun aikana Britannian mallin mukaista parlamentarista järjestelmää. Kehitys huipentui 27. huhtikuuta 1961, kun Sierra Leonesta tuli itsenäinen Kansainyhteisön jäsenvaltio. Aluksi uusi valtio oli "Commonwealth realm", jonka valtionpäämiehenä oli edelleen Britannian kuningatar Elisabet II.


title: Sierra Leonen historia

text: Itsenäisyyden ajan ensimmäiset vuodet olivat menestyksekkäitä. Rautamalmista ja timanteista saatiin rahaa, jota sijoitettiin erityisesti koulutukseen. Njalan yliopisto perustettiin 1960-luvun alussa, ja se yhdistettiin vuonna 1967 Fourah Bay Collegen kanssa uudeksi Sierra Leonen yliopistoksi.


title: Sierra Leonen historia

text: Milton Margai kuoli vuonna 1964, jolloin hänen veljensä Albert nousi valtaan. Siaka Stevensin APC voitti vuoden 1967 vaalit. Asevoimat teki kuitenkin vallankaappauksen ja asetti maan hallitsijaksi kansallisen uudistusneuvoston, jota johti Andrew Juxon-Smith. Seuraava sotilasvallankaappaus palautti siviilivallan ja nosti Stevensin maan pääministeriksi.


title: Sierra Leonen historia

text: Sierra Leonesta tuli tasavalta vuonna 1971 ja Stevensistä sen ensimmäinen presidentti. Maan talous oli samaan aikaan voimakkaasti heikentymässä, kun rautamalmivarat olivat ehtymässä ja timantit lähtivät maasta salakuljettajien mukana. Kansan tyytymättömyys vahvistui ja kärjistyi opiskelijamielenosoituksissa. Stevens vastasi vuonna 1978 julistamalla maahan yksipuoluejärjestelmän.


title: Sierra Leonen historia

text: Stevensin yksipuoluehallinnon aikana hallinto korruptoitui hyvin vahvasti, aj hän hiljensi tylysti poliittisen vastustuksensa. Tämä johti koko maan koulutuksen ja talouden heikkenemisen. Stevens otti myös henkilökohtaisesti haltuunsa Sierra Leonen timanttitalouden ja keräsi hallintokautensa aikana jopa 500 miljoonan Yhdysvaltain dollarin omaisuuden. Virallisesti Sierra Leonen timanttiviennit putosivat vuoden 1970 kahdesta miljoonasta karaatista vuoden 1988 noin 48 000 karaatiin.


title: Sierra Leonen historia

text: Stevens jäi eläkkeelle vuonna 1985 ja nimesi seuraajakseen Joseph Saidu Momohin. Momoh lupasi tehdä useita uudistuksia ja taistella korruptiota ja verojenkiertoa vastaan. Mikään ei oikeastaan muuttunut Momohin kaudella.


title: Sierra Leonen historia

text: Sierra Leonen ongelmat kertaantuivat, kun naapurimaan Liberian sisällissota levittäytyi maaliskuussa 1991 Sierra Leonen puolelle. Momoh vastasi raja-alueen levottomuuksiin lähettämällä asevoimat kohtaamaan Charles Taylorin johtaman Liberian kansallisen isänmaallisen rintaman joukot. Sierra Leonen armeija kohtasi kuitenkin entisen armeijan upseerin Foday Sankohin vallankumousrintama RUF:n, joka tuki Tayloria. Tästä alkoi verinen Sierra Leonen sisällissota.


title: Sierra Leonen historia

text: Kapteeni Valentine Strasser kaatoi huhtikuussa 1992 Momohin hallituksen, asetti maan johtoon kansallisen neuvoston ja nimesi itsensä valtionpäämieheksi. Sisällissota kärjistyi Strasserin kaudella, kun RUF oli saanut haltuunsa suuria alueita, ja niiden mukana monia maan tuottoisia timanttikaivoksia.


title: Sierra Leonen historia

text: Strasser syöstiin vallasta tammikuussa 1996, kun asevoimat pelkäsivät, ettei hän siirtäisi valtaansa siviilihallitukselle, kuten oli luvannut. Kenraali Julius Maada Bio oli lyhytaikaisesti maan johdossa ja lupasi järjestää vaalit pian. RUF vaati kuitenkin vaalien lykkäämistä, kunnes se pääsisi yhteisymmärrykseen rauhanehdoista hallituksen kanssa. Vaalit pidettiin kuitenkin maaliskuussa 1996, SLPP:n Ahmad Tejan Kabbah valittiin niissä presidentiksi. Kabbah allekirjoitti marraskuussa RUF-johtaja Sankohin kanssa Abidjanin rauhansopimuksen, jota ei kuitenkaan koskaan saatu käytäntöön.


title: Sierra Leonen historia

text: Johnny Paul Koroma nousi valtaan toukokuussa 1997 uudessa vallankaappauksessa. Koroman mukaan kaappauksen taustalla oli edellisen hallinnon epäonnistuminen rauhanneuvotteluissa. Hän muodosti Asevoimien vallankumouksellisen neuvoston (AFRC) maan johtoon. Vallankaappauksen jälkeen AFRC joutui taisteluihin Kabbahia tukevien joukkojen kanssa, Kansainyhteisö hyllytti Sierra Leonen jäsenyyden ja Yhdistyneiden kansakuntien turvallisuusneuvosto asetti maalle sanktioita.


title: Sierra Leonen historia

text: Kansainvälisen yhteisön tukemana länsiafrikkalaiset ECOMOG-joukot syöksi AFRC:n vallasta helmikuussa 1998. Kabbah palautettiin presidentiksi, mutta ECOMOG:n ja hallituksen joukot jatkoivat taisteluita kapinallisia vastaan. Lomén rauhansopimus allekirjoitettiin heinäkuussa 1999, mutta AFRC:n joukot jatkoivat taisteluita. Vaikka RUF:n johtaja Sankoh oli suostunut rauhanehtoihin, hänen sissinsä jatkoivat hyökkäyksiä siviilejä kohtaan eivätkä suostuneet laskemaan aseitaan.


title: Sierra Leonen historia

text: Freetownin ympäristössä puhkesi toukokuussa 2000 rajuja taisteluita, joiden aikana Sankoh vangittiin ja RUF:n joukot ajettiin pois pääkaupungista. Sankohin vangitsemisen jälkeen RUF jatkoi toimintaansa Issa Sesayn alaisuudessa. YK:n UNAMSIL-operaatio pyrki vuoden 2001 aikana toteuttamaan Lomén sopimusta. Se onnistuikin riisumaan RUF:n ja hallitusta tukevat sissit aseista. RUF alkoi palauttaa myös alueitaan viralliselle hallinnolle ja YK:n rauhanturvaajille. Sisällissota päättyi virallisesti tammikuussa 2002. Sen aikana kuoli ainakin 50 000 ihmistä ja noin 2 000 000 joutui jättämään kotinsa.


title: Sierra Leonen historia

text: Ahmad Tejan Kabbah valittiin toukokuussa 2002 presidentiksi ensimmäisissä sisällissodan jälkeisissä vaaleissa. Hänen hallintonsa pyrki edistämään sovinnon tekemistä, pitää yllä sisäistä turvallisuutta ja edistää taloutta. Sierra Leonen erikoistuomioistuin perustettiin kesällä 2002, ja YK:n rauhanturvaajat lähtivät maasta vasta joulukuussa 2005. Erikoistuomioistuin syytti Liberian entistä presidenttiä Charles Tayloria Sierra Leonen sisällissodan aikana tekemistään sotarikoksista ja rikoksista ihmisyyttä vastaan. Hänet tuomittiin Haagissa huhtikuussa 2012.


title: Sierra Leonen historia

text: Sierra Leonessa alkoi sodan jälkeen jälleenrakennuksen kausi. Maassa rakennettiin uudelleen kouluja ja sairaaloita, kunnostettiin teitä ja käynnistettiin useita kaivoksia. Talous kaksinkertaistui kymmenessä vuodessa. Siirtyminen monipuoluedemokratiaankin oli onnistunut, sillä vuonna 2007 valta siirtyi oppositiopuolueelle, kun APC:n Ernest Bai Koroma valittiin presidentiksi. Sierra Leonen talous oli aiemmin lähes täysin keskittynyt timantteihin, mutta siäsllissodan jälkeen useat ulkomaalaiset yhtiöt ovat panostaneet muidenkin kaivannaisten tuottamiseen.


title: Sierra Leonen historia

text: Vaikka Sierra Leonen talous on kehittynyt, se oli vuonna 2011 silti vasta 180:nnella sijalla inhimillisen kehityksen indeksin perusteella, ja vuonna 2012 noin 60 prosenttia kansasta eli köyhyysrajan alapuolella.


title: Sierra Leonen historia

text: Sierra Leonessa julistettiin heinäkuussa 2014 hätätila ebolaepidemian takia. Presidentti Koroma erotti myöhemmin samana vuonna terveysministeri Miatta Kargbon tilanteen huonon hoidon takia. Maailman terveysjärjestö julisti epidemian olevan ohi tammikuussa 2016, jolloin siihen oli kuollut Sierra Leonessa lähes 4 000 ihmistä. Ebolaepidemia ja samaan aikaan tapahtunut rautamalmin maailmanhinnan lasku aiheutti kolauksen Sierra Leonen taloudelle.


title: The Way Way Back

text: The Way Way Back on Nat Faxonin ja Jim Rashin käsikirjoittama ja ohjaama yhdysvaltalainen komediaelokuva vuodelta 2013. Siinä ujo 14-vuotias poika Duncan (Liam James) saapuu kesälomalle Cape Codin rantakaupunkiin äitinsä (Toni Collette), äidin uuden sietämättömän miesystävän (Steve Carell) ja tämän 17-vuotiaan teinityttären kanssa. Aikuisten humalaisista nöyryytyksistä ja tyttöjen kylmäkiskoisuudesta kärsivä poika pakenee kaupungin vesipuistoon, jossa hän ystävystyy omituisen johtajamiehen (Sam Rockwell) ja muun henkilökunnan kanssa ja saa töitä perheensä tietämättä.


title: The Way Way Back

text: Independent-elokuvana tehty "The Way Way Back" sai maailmanensi-iltansa Sundancen elokuvajuhlilla tammikuussa 2013, josta Fox Searchlight otti sen levitykseensä. Elokuva tuli Suomessa teatteriensi-iltaan 16. elokuuta 2013. Suomessa televisiossa se ensiesitettiin marraskuussa 2016 Yle TV2 -kanavalla.


title: Inhan kartano

text: Inhan kartano on ruukinkartano Ähtärissä Inhan kylässä. Sen on rakennuttanut Inhan tehtaat omistanut ruukinpatruuna August Keirkner, suunnitellut lääninarkkitehti K. V. Reinius ja se valmistui vuonna 1899. Rakennus on ollut Fiskarsin omistuksessa vuodesta 1917, eikä siinä ole asuttu vuosikymmeniin vakituisesti. Vuonna 2015 Fiskars myi sen yksityishenkilölle perheen asunnoksi.


title: Inhan kartano

text: Rakennus on suojeltu. Suojeluperusteluissa mainitaan, että "kartanorakennus on aikansa komeimpia ruukinkartanoita ja hyvin poikkeuksellinen esimerkki 1800-luvun lopun kansainvälisen sisustustyylien soveltamisesta Suomessa".


title: Vsauce

text: Vsauce on internet-persoona Michael Stevensin luoma YouTube-kanava. Kanavan videoaiheet koskevat yleensä tieteellisiä ja filosofisia kysymyksiä, mutta kanavalta myös löytyy teknologia-, kulttuuri-, peli- ja muun aiheisia videoita


title: Kerenskin–Krasnovin kapina

text: Kerenskin–Krasnovin kapina oli ensimmäinen Venäjän vuoden 1917 lokakuun vallankumousta vastaan tehty vastavallankumousyritys. Syrjäytetyn väliaikaisen hallituksen pääministeri Aleksandr Kerenski yritti kumota bolševikkien vallan Pietarissa kasakkakenraali Pjotr Krasnovin joukkojen avulla välittömästi vallankumouksen jälkeen 10.–14. marraskuuta 1917, mutta he epäonnistuivat.


title: Kerenskin–Krasnovin kapina

text: Bolševikkien ottaessa vallan Pietarissa 7. marraskuuta (25. lokakuuta) pääministeri Kerenski oli onnistunut pakenemaan kaupungista. Hän kiirehti Pihkovaan kokoamaan itselleen uskollisia joukkoja Pietarin takaisinvaltaukseen. Kerenskin määräyksestä kenraali Krasnovin komentamat kasakkajoukot yrittivät hyökätä pääkaupunkiin etelästä. Samanaikaisesti Pietarin junkkarikoulujen upseerioppilaat nousivat bolševikkien vastaiseen kapinaan 11. marraskuuta (29. lokakuuta). Bolševikit saivat kuitenkin ajoissa täydennyksiä Kronstadtista ja muista vallankumousta tukeneista Venäjän Itämeren-laivaston varuskunnista. Vasemmistoeserriä kannattanut eversti Mihail Muravjov suostui johtamaan Pietarin puolustusta ja määräsi Kerenskiä inhonneen eversti Paul Waldenin puolustamaan kaupungin eteläpuolella olevia Pulkovon kukkuloita.


title: Kerenskin–Krasnovin kapina

text: Muravjovin punakaarteista ja vallankumouksellisista matruuseista koostuneet joukot onnistuivat pysäyttämään Krasnovin etenemisen Hatsinassa. Ratkaiseva taistelu käytiin Pulkovon kukkuloilla 12. marraskuuta (30. lokakuuta). Krasnovilla oli vain 700 miestä, 12 kevyttä tykkiä ja yksi panssarivaunu, kun taas bolševikeilla oli ainakin 5 000 miestä. Bolševikki Pavel Dybenko sai puhuttua kasakat pettämään komentajansa, jolloin nämä luovuttivat Krasnovin vangiksi ja laskivat aseensa. Junkkarikoulut antautuivat. Kapina päättyi bolševikkien miehittäessä Hatsinan 14. (1.) marraskuuta. Kerenski pakeni maasta. Lyhyeksi jäänyttä kapinaa on luonnehdittu Venäjän sisällissodan alkusoitoksi. Vapaaksi päässyt Krasnov komensi myöhemmin Donin kasakoita valkoisten puolella.


title: Tsetska Tsatsjeva

text: Tsetska Tsatsjeva (s. 24. toukokuuta 1958 Dragana, Lovetšin alue) on bulgarialainen poliitikko ja nykyinen parlamentin puhemies. Tsatsjeva oli GERB-puolueen presidenttiehdokas marraskuun 2016 presidentinvaalissa. Hän sai toisella kierroksella 36,2 prosenttia äänistä, ja presidentiksi valittiin Rumen Radev 59,4 prosentin ääniosuudella.


title: Smendes

text:
Hedjkeperra-setepenra Smendes oli muinaisen Egyptin 21. dynastian perustaja ja sen ensimmäinen faarao. Hänen valtakautensa on määritelty 26 vuoden pituiseksi. Hänen hautaansa tai hänestä kertovia muistomerkkejä ei ole löydetty. Smendesistä tuli faarao 1070 eaa. edellisen dynastian viimeisen faaraon Ramses XI:n kuoltua.
Hänen ei uskota hallinneen yksin koko Egyptiä, vaan 21. dynastian aikana osaa Egyptistä hallitsi pappisdynastia. Amonia pidettiin tuolloin korkeimpana jumalana Egyptissä. Smendesin ollessa vallassa Amonin ylimmän papin virka periytyi isältä pojalle. Smendes siirsi Egyptin pääkaupungin patsaineen Niilin suulta Piramessesta Tanisiin.


title: Smendes

text: Smendesin vaimon on arveltu olleen Tentamun.


title: Andreas Laurentii Nycopensis

text: Andreas Laurentii Nycopensis (luultavasti 1610-luvun loppupuolella – 15. toukokuuta 1688 Helsinki) oli suomalainen rehtori ja kirkkoherra.


title: Andreas Laurentii Nycopensis

text: Nycopensis oli kotoisin Nyköpingistä Ruotsista ja hänen äitinsä haudattiin Helsinkiin 1686. Hän pääsi ylioppilaaksi Tartossa 1635 ja Turussa 1640. Nycopensis valmistui Turun akatemiasta filosofian maisteriksi 1643 ja hän opiskeli vielä Rostockissa 1646.


title: Andreas Laurentii Nycopensis

text: Nycopensis oli Turun akatemian 2. filosofian apulaisena vuodesta 1643 sekä Turun katedraalikoulun rehtorina ja tuomiokapitulin jäsenenä vuodesta 1649. Helsingin kirkkoherraksi hänet valittiin 1661 ja hän astui virkaan 1664. Hän oli synodaaliväitöksen preeses Turun pappeinkokouksessa 1652.


title: Andreas Laurentii Nycopensis

text: Nycopensis aloitti uranuurtajana kirkonkirjojen pitämisen Viipurin hiippakunnassa. Hän julkaisi hautajaisrunon (1645), hääonnittelurunon (1646) ja kolme akateemista onnittelurunoa (1650, 1656 ja 1660).


title: Andreas Laurentii Nycopensis

text: Andreas Laurentii Nycopensis oli naimisissa Anna Klöfverskjöldin (k. 1688) kanssa. Heidän poikansa oli Turun ja Porin läänin vakinaisen ratsuväkirykmentin luutnantti Aron Nycopensis (1664-1738). Nycopensiksen veli oli Viipurin hiippakunnan piispa, valtiopäivämies Nils Nycopensis (k. 1664).


title: Historianfilosofia (kirja)

text: Historianfilosofia. Klassiset ajattelijat antiikista nykyisyyteen on Kari Väyrysen ja Jarmo Pulkkisen toimittama artikkelikokoelma historianfilosofiasta. Teoksen julkaisi Vastapaino vuonna 2015.


title: Intelligent Speech Analyser

text: Intelligent Speech Analyser™ (ISA) -puheanalyysijärjestelmä ja ISA-puheanalyysiohjelmisto on Suomessa ja Tampereella kehitetty signaaliprosessoripohjainen tietokonejärjestelmä ja myöhemmin mikroprosessoripohjainen tietokoneohjelma ihmisen puheen ja ihmisen äänen analysointiin digitaalisen signaalinkäsittelyn keinoin. ISA julkaistiin 4.12.1986, kun se toimitettiin ensimmäiselle asiakkaalle Tampereen yliopistolliseen keskussairaalaan. Siitä lähtien Intelligent Speech Analyser™:ia on käytetty tähän päivään saakka yhteensä yli sadassa väitöskirjassa, lisensiaattityössä, pro gradussa ja oppikirjassa. Yhteensä noin kuudessasadassa akateemisessa julkistuksessa yli 220 kirjoittajalta yhteensä 13 eri kielellä. Intelligent Speech Analyser™ on järjestyksessä toinen Suomessa ja Tampereella kehitetty mikroprosessoripohjainen puheanalysaattori akateemiseen käyttöön. Ensimmäinen oli SPS2-puheanalysaattori. Intelligent Speech Analyser™:in on kehittänyt DI Raimo Toivonen Tampereelta Pitchsystems Oy:ssä. Kehitystyö jatkuu edelleen.


title: Intelligent Speech Analyser

text: Alla mainituissa ISA:n käyttöä ja julkaisut on lueteltu Intelligent Speech Analyser™:in kotisivulla


title: Intelligent Speech Analyser

text: Julkaisuja


title: Intelligent Speech Analyser

text: Opinnäytteitä


title: Raqqan taistelu (2016–2017)

text: Raqqan taistelu oli vuonna 2016 alkanut Isisin ja sen vihollisten välinen taistelu Raqqan kaupungin hallinnasta. Islamilaista kalifaattia ajava Isis valtasi Raqqan alkuvuodesta 2014 ja teki siitä pääkaupunkinsa. Kaupungissa vallitsi Isisin valvonnassa tiukka šaria-laki. Kurdien, turkmeenien ja arabien joukot hyökkäsivät kohti Raqqaa 6. marraskuuta 2016 Yhdysvaltain ja Ranskan ilmaiskujen tukemina. Taistelusta odotettiin pitkää ja vaikeaa.


title: Raqqan taistelu (2016–2017)

text:
SDF:n joukot etenivät seuraavina kuukausina pohjoisessa, idässä ja lännessä kohti Raqqaa. Itse taistelu kaupungista alkoi 6. kesäkuuta. Isisin viimeinen vastarinta luhistui 17. lokakuuta 2017.
Taistelut raunioittivat kaupunkia pahon, ja sieltä pakeni kymmeniä tuhansia ihmisiä.


title: Raqqan taistelu (2016–2017)

text: Islamistit valtasivat Raqqan kaupungin Syyrian armeijalta maaliskuussa 2013 edellisenä vuonna alkaneiden taistelujen päätteeksi. Sitten eri islamistiryhmät taistelivat keskenään. Isis valtasi koko kaupungin 13. tammikuuta 2014 Al-Nusran rintamalta. Pääosa kristityistä pakeni kaupungista. Isis teloitti alaviitteja ja baath-puolueen jäseniä, ja perusti kaupunkiin islamilaisen valtion.


title: Raqqan taistelu (2016–2017)

text: Kun länsimaat alkoivat tehdä ilmaiskuja Isisiä vastaan vuonna 2014, ne pommittivat myös Raqqaa.


title: Raqqan taistelu (2016–2017)

text:
Isis on syyllistynyt julmuuksiin Raqqan siviileitä kohtaan hallitessaan kaupunkia. Se on teloittanut homoja, aviorikoksesta syytettyjä naisia ja vastustajiaan.
Isis on urkkinut kaupungin asukkaita. Isis on käynyt kaupungin keskustorilla orjakauppaa.. Toukokuussa 2016 SDF hyökkäsi kohti Raqqaa pyrkien valtaamaan sen läheisiä maaseudun kyliä.


title: Raqqan taistelu (2016–2017)

text: Raqqassa on arviolta 5 000 Isisin taistelijaa. Isisiä vastaan taistelee SDF-liittouma (sanoista "Syrian Democratic Forces", ), jonka joukoista suurin osa on kurditaistelijoita. Liittoumassa on lisäksi arabien ja turkmeenien puolisotilaallisia joukkoja. SDF:hen kuuluu 30 000 taistelijaa. Yhdysvallat ja Ranska tukevat SDF-liittoumaa ilmaiskuilla.


title: Raqqan taistelu (2016–2017)

text: Hyökkäys Raqqan valtaamiseksi alkoi 6. marraskuuta 2016. Liittouman on aluksi tarkoitus eristää Raqqan kaupunki. SDF-liittoumalla oli alussa kaksi hyökkäyssuuntaa.


title: Raqqan taistelu (2016–2017)

text:
SDF:n joukot etenivät 6. marraskuuta noin 10 kilometriä etelään 30 kilometrin päähän Raqqasta toisella rintamallaan. Isis teki kovaa vastarintaa muun muassa lähettämällä itsemurhapommittajia rintamalle ja selustaan. Yhdysvaltain ilmaiskut tappoivat Isis-johtajia.
19, marraskuuta SDF voitti Isisin joukot Tal Samanissa, jonka on Raqqasta noin 20 km pohjoiseen Isis hankki vahvistuksia Irakista. 25. marraskuuta Isis valtasi takaisin osan al-Qalitan kylästä.


title: Raqqan taistelu (2016–2017)

text:
10. joulukuuta SDF aloitti toisen hyökkäysvaiheen Raqqan koillispuolella. Siinä SDF eteni lopulta
Assad-järven rannoille 19. joulukuuta mennessä. 21. joulukuuta SDF valtasi Qalat al-Jabarin kylän. Isis valtasi sen pian takaisin, mutta SDF valtasi sen taas 23. joulukuuta. 25. joulukuuta SDF ajoi Isisin pois
Qalat al-Jabarin läheltä, ja eteni 5 km päähän Taqba Damista. 26. joulukuuta Isis yritti turhaan vallata Jabaria, ja Isisin joukkojen tekemän hyökkäyksen johtaja al-Kuwaiti kuoli Yhdysvaltain ilmaiskussa. SDF valtasi Mahmudlin kolmen päivän ankarien taistelujen jälkeen. Isis yritti 10. tammikuuta vallata Jabaria takaisin . 11 tammikuuta SDF saarsi suuren alueen, jonka valtasi seuravaana päivänä. 22. tammikuuta SDF valtasi Isisin vastahyökkäyksistä huolimatta Suwaydiya Kabiriin, joka on Raqqasta länteen.


title: Raqqan taistelu (2016–2017)

text:
SDF sai Yhdysvalloilta mm panssaroituja ajoneuvoja. Niinpä SDF saattoi aloittaa operaationsa kolmannen vaiheen. Isis jatkoi vastahyökkäyksiään ja niiden yrityksiä. Isis kykeni valtaamaan Suwaydiya Kabirin ja neljä lähistön kylää takaisin 17. helmikuuta.
Mutta samana päivänä SDF saapui koillisen suunnasta noin 6 km päähän Raqqasta, mutta vain kapealla sektorilla. 19. helmikuuta lähtien SDF eteni kauempana Raqqasta itään olevalla alueella ensi kertaa Deir Ezzorin provinssiin 22. helmikuuta. Helmikuun 24.-25. päivinä SDF valtasi monia Raqqan ja Deir-Ezzorin välisiä kyliä.


title: Raqqan taistelu (2016–2017)

text: Maalis-huhtikuussa 2017 SDF:n joukot etenivät lännessä Assad-järven eteläpuolelle Taqban seuduilla. Yhdysvaltain erikoisjoukot tekivät maihinnousun Assad-järven etelärannalle. Isis yritti huhtikuussa vastahyökkäyksiä Suwayda al Kabirahiin.


title: Raqqan taistelu (2016–2017)

text: Isis jäi laajaan puolikuun muotoiseen taskuun Raqqan ympärille.


title: Raqqan taistelu (2016–2017)

text: Toukokuussa 2017 SDF:n joukot etenivät idässä, pohjoisessa ja lännessä kohti Raqqaa. Niinpä Raqqaa ympäröivä Isisin valvoma alue supistui huomattavasti.